title: HMS Campbeltown (I42)

text: Varustamisen päätyttyä alus lähti 31. tammikuuta 1919 Newportiin Rhode Islandille, missä sen radiolaitteet kalibroitiin ennen Kuubaan lähtöä 1. helmikuuta. Alus saapui 5. helmikuuta Guantanamonlahdelle, mistä se jatkoi edelleen Guacanayabonlahdelle tulevaan yksikköönsä Atlantin laivaston 18. hävittäjäviirikköön. Alus oli Kuuban vesillä aina 5. huhtikuuta saakka. Se lähti 9. huhtikuuta laivaston mukana pohjoiseen New Yorkiin lepoon. Alus laski ankkurinsa North Riveriin 14. huhtikuuta, mistä se lähti varhain aamulla 1. toukokuuta "USS Upshurin" kanssa Newportiin.


title: HMS Campbeltown (I42)

text: Alus otettiin Kuninkaallisen laivaston palvelukseen 9. syyskuuta 1939 Halifaxissa nimellä "HMS Campbeltown". Alus siirrettiin Newfoundlandin kautta Plymouthiin, jonne se saapui 26. syyskuuta. Se siirrettiin huolto- ja muutostöitä varten Devonportin telakalle 29. syyskuuta.


title: HMS Campbeltown (I42)

text: "Campbeltown" aloitti 1. marraskuuta koeajot, joiden päätyttyä se aloittaisi palveluksen Läntisen reitin alaisuudessa 17. hävittäjälaivueessa Liverpoolissa. Alus vaurioitui lievästi 2. marraskuuta, kun se kolaroi "SS Risoyn" kanssa. Se kykeni kuitenkin jatkamaan matkaansa palveluspaikkaansa. Törmäysvauriot korjattiin 7. marraskuuta Liverpoolissa, ja alus palasi telakalta laivueeseensa 24. marraskuuta.


title: HMS Campbeltown (I42)

text: Alus kärsi pahoja vaurioita 3. joulukuuta törmäyksessä "SS Comuksen" kanssa, ja niiden vuoksi se palautettiin telakalle. Korjausten aikana aluksen neljäs savuhormi lyhennettiin. Alus siirrettiin 28. maaliskuuta 1941 palvelukseen palatessaan Alankomaiden laivastolle, jolloin se liitettiin 7. saattajaryhmään saattueiden suojaksi.


title: HMS Campbeltown (I42)

text: Alus oli kesäkuun korjattavana telakalla, mistä se palasi palvelukseen heinäkuussa. Alus suojasi laivueen mukana Atlantin saattueita, kunnes se syyskuussa päätettiin palauttaa Kuninkaallisen laivaston hallintaan. Alus siirrettiin koulutettavaksi, minkä jälkeen se palasi Saattajaryhmäänsä lokakuussa.


title: HMS Campbeltown (I42)

text: Alus suojasi lokakuusta alkaen saattueita kotimaan ja Länsi-Afrikan välillä, kunnes se siirrettiin joulukuussa Devonportiin korjattavaksi. Alus siirrettiin tammikuussa 1942 Devonportin telakalle, jossa ollessaan se määrättiin operaatio Sotavaunuihin. Alus poistettiin palveluskäytöstä ja sen muutostyöt operaatiota varten aloitettiin.


title: HMS Campbeltown (I42)

text: Aluksen muutostyöt sisälsivät kolmannen ja neljännen savuhormin poiston ja kahden jäljelle jääneen lyhentämisen. Muutoksilla pyrittiin jäljittelemään Saksan laivaston Möwe-luokan torpedoveneiden ulkonäköä. Aluksen uppoumaa pienennettiin poistamalla kaikki varastot ja laitteet alukselta. Sen tykit poistettiin ja niiden tilalle keulakannelle asennettiin 12 naulan ilmatorjuntatykki ja yläkannelle 20 millimetrin Oerlikon-ilmatorjuntatykki. Aluksen komentosilta panssaroitiin, ja sen uumeniin asennettiin sytyttimin varustettuina 24 syvyyspommia.


title: HMS Campbeltown (I42)

text: Aluksella suoritettiin muutostöiden jälkeinen koeajo, minkä jälkeen alukselle nousi operaatioon valittuja kommandosotilaita ja vain tarvittava miehistö aluksen kuljettamiseksi kohteeseen sekä aseiden miehistöiksi.


title: HMS Campbeltown (I42)

text: Devonportista alus lähti 25. maaliskuuta Falmouthiin liittyäkseen moottoriveneisiin ja moottoritykkiveneisiin, jotka osallistuivat operaatioon. Seuraavana päivänä alus lähti Falmouthista ja hinasi moottoritorpedovene MTB74:ää, joka toimisi operaation komentoaluksena. Osaston suojana olivat "HMS Atherstone" ja "HMS Tynedale".


title: HMS Campbeltown (I42)

text: Osaston saavuttua Saint-Nazaireen "HMS Campbeltown" törmäsi Normandie-telakan sulkuportteihin. Saksalaiset pioneerit yrittivät purkaa tuhopanoksen mutta epäonnistuivat tehtävässään. Alus räjähti kymmenen tuntia törmäyksen jälkeen tuhoten sulkuportit ja surmaten useita lähistöllä olleita saksalaisia sotilaita.


title: Wolin (saari)

text: Wolin () on saari Itämeressä Puolan luoteisrannikolla, Oderinhaffin edustalla. Świna-joki erottaa saaren Usedomin saaresta lännessä ja Dzwina-joki mantereesta idässä. Saari kuuluu Länsi-Pommerin voivodikuntaan ja on pinta-alaltaan noin 265 neliökilometriä. Saarella sijaitsee Wolinin kansallispuisto ja Wolinin kaupunki.


title: Wolin (saari)

text: Saari liitettiin puolaan toisen maailmansodan jälkeen muiden alueiden yhteydessä, ja sen saksankielinen väestö karkotettiin.


title: Manok

text: Manok oli Karjalan tasavallassa 1960–1990-luvuilla toiminut suomenkielinen lauluyhtye. Petroskoin suomalaisen teatterin näyttelijät William Hall, Pauli Rinne, Pekka Mikšijev sekä Viljo Ahvonen, Orvo Björninen ja Aarni Romppainen perustivat sen vuonna 1960 Petroskoin musiikkiteatterin kapellimestarin Marlen Nokelaisen johdolla. Nokelaisen kuoltua vuonna 1965 yhtye nimettiin hänen muistokseen "Manokiksi". Venäjän kielessä sanalla on merkitys ’metsästäjän houkutuspilli’.


title: Manok

text: Nokelaisen jälkeen yhtyeen johtajaksi kutsuttiin Karjalan opettajakorkeakoulun musiikinopettaja Andro Lehmus. Myöhemmin siihen liittyi radio- ja tv-kuuluttaja Ensio Vento.


title: Manok

text: Etupäässä suomalaisia kansanlauluja ja neuvostoliittolaisten säveltäjien kappaleita esittänyt Manok tuli tunnetuksi erityisesti Neuvosto-Karjalan suomalaisväestön keskuudessa. Sen tavaramerkeiksi muodostuivat kaunis stemmalaulu ja hauska lavashow. Yhtye esiintyi myös eri puolilla Neuvostoliittoa sekä Suomessa, Itä-Saksassa, Ranskassa ja Ruotsissa. 1970-luvun alusta lähtien sen vakituisen kokoonpanon muodostivat Hall ja Nikolai Samsonov (tenorit), Lehmus (toinen tenori), Rinne (baritoni) sekä Björninen ja Vento (bassot). Vennon korvasi 1980-luvun alussa näyttelijä Leo Närjä. Yhtyeen televisioitu jäähyväiskonsertti pidettiin Petroskoin suomalaisessa teatterissa joulukuussa 1990. Tämän jälkeen Manok esiintyi vielä pari kertaa Karjalan TV:n ohjelmissa.


title: Manok

text: Yhtyeen ensimmäiset äänitykset tehtiin Karjalan radiossa vuonna 1962. Neuvostoliiton levy-yhtiö Melodija julkaisi vuonna 1977 LP-levyn "Finski mužskoi vokalnyi ansambl Manok" (”Suomalainen mieslauluyhtye Manok”). Karjalan radion musiikkitoimittaja Arto Rinne kokosi vuonna 2003 omakustanne-cd:n "Antologia 1960–1990".


title: Willis

text: Willis on seuraavien henkilöiden sukunimi:


title: Mike Fisher (jääkiekkoilija)

text: Michael Andrew "Mike" Fisher (s. 5. kesäkuuta 1980 Peterborough, Ontario, Kanada) on kanadalainen jääkiekkoilija. Hänen pelipaikkansa on keskushyökkäjä ja hän pelaa Nashville Predatorsissa NHL:ssä. Hän siirtyi helmikuussa 2011 Nashville Predatorsiin. NHL-urallaan hän on lisäksi edustanut yli kymmenen kauden ajan Ottawa Senatorsia ja pelannut yhteensä yli 700 runkosarjaottelua.


title: Mike Fisher (jääkiekkoilija)

text: Fisher ilmoitti elokuussa 2017 lopettavansa NHL-uransa. Hän palasi takaisin Nashville Predatorsin riveihin maaliskuussa 2018 tehtyään sopimuksen loppukaudeksi.


title: Mike Fisher (jääkiekkoilija)

text: Fisher pelasi juniorijääkiekkoa kaudella 1996–1997 OPJHL-liigan Peterborough Beesissä. Vuosina 1997–1999 hän pelasi juniorijääkiekkoa OHL:n Sudbury Wolvesissa. Ottawa Senators varasi hänet NHL:n varaustilaisuuden 44. vuorolla kesäkuussa 1998. Fisher osallistui heti syyskuussa Ottawan harjoitusleirille ja tippui viimeisten joukosta Ottawan lopullisesta NHL-kokoonpanosta. Fisher jatkoikin kaudella 1998–1999 Sudburyssä juniorijääkiekkoilua ja teki kauden aikana 68 ottelussa 41 maalia ja 106 tehopistettä. Syksyllä 1999 hän selvitti tiensä Ottawan harjoitusleirillä joukkueen lopulliseen NHL-kokoonpanoon.


title: Mike Fisher (jääkiekkoilija)

text: Fisherin ensimmäinen kausi Ottawassa alkoi hyvin: hän teki 32 ottelussa yhdeksän tehopistettä. Hyvin alkanut kausi loppui kuitenkin ennen aikojaan, kun Fisher loukkasi polvensa, eikä kyennyt enää pelaamaan loppukauden aikana. Toisella NHL-kaudellaan Fisher teki 60 ottelussa 19 tehopistettä. Fisher pelasi uransa alussa puolustavana hyökkääjänä. Ottawan seurajohto kuitenkin toivoi, että Fisher onnistuisi myös hyökkäävämmässä roolissa ja tekisi enemmän maaleja, etenkin kun seura oli myynyt Aleksei Jašinin kesällä 2001. Fisher teki kaudella 2001–2002 15 maalia, mutta pelasi vain 58 ottelua olkapäävamman vuoksi. Fisher pysyi kaudella 2002–2003 terveenä ja pelasi 74 ottelua runkosarjassa, mutta kaudella 2003–2004 hän pystyi pelaamaan vain 24 ottelua kyynärpäävamman vuoksi.


title: Mike Fisher (jääkiekkoilija)

text: NHL:n työsulkukauden 2004–2005 Fisher pelasi Sveitsissä Nationalliga A:ssa EV Zugissa. NHL:n jatkettua kaudella 2005–2006 Fisher vakuutti ja teki 22 maalia sekä 44 pistettä. Hän auttoi Ottawan pudotuspeleihin, joissa joukkue kuitenkin hävisi Buffalo Sabresille itäisen konferenssien välierissä. Fisherin tehotilasto oli +23 runkosarjassa, ja hän sai Frank J. Selke Trophy -ehdokkuuden NHL:n parhaana puolustavana hyökkääjänä. Hän sijoittui äänestyksessä lopulta kolmanneksi Dallas Starsin Jere Lehtisen ja Carolina Hurricanesin Rod Brind'Amourin jälkeen.


title: Mike Fisher (jääkiekkoilija)

text: Fisher teki kaudella 2006–2007 saman määrän maaleja kuin edelliselläkin kaudella, mutta rikkoi oman piste-ennätyksensä 48 pisteellä. Hän loukkasi polvensa joulukuussa 2006 New York Islandersia vastaan ja oli sivussa neljä viikkoa. Pudotuspeleissä Ottawa eteni vuoden 2007 Stanley Cup -finaaleihin, jossa joukkue hävisi Anaheim Ducksille viidessä ottelussa. Fisher teki pudotuspeleissä piste-ennätyksensä kymmenen pistettä 20 pelissä.


title: Mike Fisher (jääkiekkoilija)

text: Kun Fisherillä oli yksi vuosi jäljellä sopimuksestaan, hän teki ennen kauden 2007–2008 alkua viiden vuoden ja 21 miljoonan dollarin jatkosopimuksen. Hän teki kaudella maaliennätyksensä, mutta häneltä jäivät pudotuspelit väliin viimeisessä runkosarjapelissä tulleen polvivamman vuoksi.


title: Mike Fisher (jääkiekkoilija)

text: Hän sai uuden polvivamman kauden 2008–2009 puolivälissä. Kaudella 2009–2010 Fisher rikkoi kaikki piste-ennätyksensä tekemällä 25 maalia ja 53 pistettä. Fisher pelasi Ottawassa lopulta 11 kautta, sillä seura myi hänet Nashville Predatorsiin kesken kauden 2010–2011. Kausi oli sujunut huonosti sekä Ottawalta että Fisheriltä, joka oli tehnyt 55 ottelussa vain 14 maalia, ja hänen tehotilastonsa oli uran huonoin, –19. Ottawa sai Nashvillestä vaihdossa kaksi varausoikeutta: ensimmäisen kierroksen vuoron ja myöhemmin päätettävän toisen tai kolmannen kierroksen vuoron .


title: Mike Fisher (jääkiekkoilija)

text: Fisher on edustanut Kanadaa kaksissa jääkiekon MM-kilpailuissa, NHL:n työsulku-kaudella vuonna 2005 ja 2009. Kummastakin turnauksesta hän voitti hopeaa.


title: Mike Fisher (jääkiekkoilija)

text: Fisher on naimisissa countrymusiikin tähden Carrie Underwoodin kanssa. Pari avioitui heinäkuussa 2010.


title: ETC

text: ETC voi tarkoittaa seuraavia asioita:


title: Hr. Ms. Karel Doorman (R81)

text: Hr. Ms. Karel Doorman (viirinumero R81) oli toisen maailmansodan lopulla valmistunut Colossus-luokan lentotukialus, jonka Alankomaiden hallitus osti Britannialta. Alus palveli uransa aikana myös sekä Britannian Kuninkaallisen laivaston "HMS Venerablena" että Argentiinan laivastossa nimellä "ARA Veinticinco de Mayo".


title: Hr. Ms. Karel Doorman (R81)

text: "HMS Venerable" siirrettiin huhtikuussa 1947 reserviin, minkä jälkeen se ankkuroitui Plymouthiin. Alus sijoitettiin myyntilistalle. Alankomaiden hallitus osti aluksen 1. huhtikuuta 1948. Alus kunnostettiin luovutettavaksi Alankomaiden laivastolle, joka otti sen palvelukseensa 28. toukokuuta nimellä "Hr.Ms. Karel Doorman".


title: Hr. Ms. Karel Doorman (R81)

text: "Karel Doormanin" lentokalusto koostui aluksi Hawker Sea Fury FB.11 -hävittäjäpommittajista ja Fairey Fireflyn AS.4- ja 5-mallin sukellusveneentorjuntakoneista, jotka myöhemmin korvattiin Alankomaissa 23 lisenssivalmistetulla Hawker Sea Fury FB.51 -koneella.


title: Hr. Ms. Karel Doorman (R81)

text: Alus siirrettiin 1954 Wilton-Fijenoordin telakalle modernisoitavaksi, ja palvelukseen se palasi 1958. Aluksen lentokansi vahvistettiin ja laajennettiin mahdollistamaan 8 asteen laskeutumisalue. Alukselle asennettiin samanaikaisen nousun ja laskun mahdollistava peilijärjestelmä, höyrykatapultti ja uudet jarruvaijerit. Lisäksi aluksen siltarakenteita muutettiin ja savuhormeja muokattiin.


title: Hr. Ms. Karel Doorman (R81)

text: "Karel Doormanille" asennettiin uusi tutkajärjestelmä, jonka antennit olivat silmiinpistäviä huollon jälkeen. Aluksen lentokonekalustoksi vaihdettiin laivue brittivalmisteisia Hawker Sea Hawk FGA.6 -hävittäjäpommittajia, laivue Grumman TBM-3S ja TBM-3W Avengereita, jotka korvattiin Yhdysvalloista ja Kanadasta ostetuilla Grumman S2F-1 Tracker- ja HO4S-3-koneilla sekä HSS-1-sukellusveneentorjuntahelikoptereilla.


title: Hr. Ms. Karel Doorman (R81)

text: Trackerit olivat ydinasekykyisiä, joten ne kykenivät kuljettamaan monikäyttöisiä Yhdysvaltain B57-ydinpommeja. Pommien kuoret oli sijoitettu alukselle, mutta ydinmateriaali oli varastoitu Englantiin Yhdysvaltain valvontaan.


title: Hr. Ms. Karel Doorman (R81)

text: Alukselle asennettiin 1966 "HMS Leviathanista" poistetut uudet höyryturbiinit sekä kattilat. Aluksen konehuoneessa syttyi vuonna 1968 tulipalo, mutta sen aiheuttamat vauriot korjattiin pikaisesti aluksen luovuttamiseksi Argentiinan laivastolle. Argentiinan laivasto otti aluksen palvelukseensa 12. maaliskuuta 1969 nimellä "ARA Veinticinco de Mayo".


title: ARA Veinticinco de Mayo (V-2)

text: ARA Veinticinco de Mayo (viirinumero V-2) oli toisen maailmansodan lopulla valmistunut Colossus-luokan lentotukialus, jonka Argentiinan hallitus osti Alankomailta. Alus palveli uransa aikana myös sekä Britannian Kuninkaallisen laivaston "HMS Venerablena" että Alankomaiden laivastossa nimellä "Hr. Ms. Karel Doorman".


title: ARA Veinticinco de Mayo (V-2)

text: Alus otettiin palvelukseen 12. maaliskuuta 1969 Argentiinan laivastossa nimellä ARA "Veinticinco de Mayo". Ennen 1. syyskuuta alkanutta purjehdusta Argentiinaan alus huollettiin. Aluksi aluksella palvelivat Skyhawkit ja Grumman S-2 Trackerit, mutta sen kalustoksi vaihdettiin 1981 Ranskasta hankitut Super Étendardit.


title: ARA Veinticinco de Mayo (V-2)

text: Aluksen aseistusta vähennettiin 1975 kymmeneen ja 1980 yhdeksään 40 millimetrin 70 kaliiperin tykkiin. Alukselle asennettiin myös datalinkit, jotta se kykenisi kommunikoimaan Argentiinan laivastolle ostettujen Tyypin 42 hävittäjien kanssa.


title: ARA Veinticinco de Mayo (V-2)

text: Vuonna 1982 Falklandin sodan aikana alus oli Argentiinan laivaston lippulaivana, ja sen kannella palveli 20 lentokonetta: 5 Super Étendard ja 10 A-4Q Skyhawk hävittäjäpommittajaa sekä 5 Grumman S-2A Tracker sukellusveneentorjuntakonetta. Alus suoritti ainoastaan yhden rynnäkön kohti Kuninkaallisen laivaston osastoa, mutta risteilijä "ARA General Belgranon" uppoaminen palautti aluksen kotisatamaan.


title: ARA Veinticinco de Mayo (V-2)

text: Aluksen lentotoiminta oli hyvin vähäistä sodan päätyttyä, kunnes se oli modernisoitavana 1988. Palvelukseen palattuaan alus toimi jälleen aktiivisemmin.


title: Schwarz

text: Schwarz on muun muassa seuraavien henkilöiden sukunimi:


title: Amazonianliejukana

text: Amazonianliejukana ("Porphyrio flavirostris") on eteläamerikkalainen rantakana. Sen elinympäristö käsittää suuren osan mantereesta, Kolumbian itäosista Brasilian kaakkoisosaan, Pohjois-Argentiinaan, Paraguayhin ja Kaakkois-Peruun. Johann Friedrich Gmelin kuvaili lajin holotyypin Cayennesta vuonna 1789.


title: Siniliejukana

text: Siniliejukana ("Porphyrio martinica") on amerikkalainen rantakana. Sen elinympäristö käsittää Yhdysvaltain itärannikon Marylandista ja Delawaresta etelään, paikoin myös sisämaassa, Meksikon Tyynenmeren rannikon Nayaritista etelään läpi Keski-Amerikan ja Länsi-Intian saariston, ja Etelä-Amerikan aina Argentiinan pohjoisosiin ja Perun eteäosiin. Pohjoisimmat populaatiot ovat muuttolintuja, ja ne talvehtivat Teksasissa ja Floridassa. Carl von Linné kuvaili lajin holotyypin Martiniquelta vuonna 1766.


title: Devil’s Hole

text: Devil’s Hole (suomeksi ’Pirunkuoppa’) on Pohjanmereen kuuluva merialue, joka sijaitsee kaksisataa kilometriä itään Dundeen kaupungista Skotlannissa. Sen kohdalla on merenpohjassa useita kapeita syvänteitä, jotka ovat jyrkkärinteisiä ja lähes etelä–pohjois-suuntaisia. Alue on saanut pahaenteisen nimensä kalastajilta, jotka kadottivat sinne usein verkkojaan.


title: Devil’s Hole

text: Devil’s Holen syvänteet ovat 20–30 kilometriä pitkiä mutta ainoastaan 1–2 kilometriä leveitä. Niiden syvimmät kohdat ovat noin 230 metriä, kun ympäröivä merenpohja on vain 80–90 metriä merenpinnan alapuolella. Painanteet ovat todennäköisesti syntyneet sulamisvesien kuluttamina viime jääkauden lopussa.


title: Valkosulttaanikana

text: Valkosulttaanikana ("Porphyrio albus") oli Australiaan kuuluvalla Lord Howen saarella elänyt rantakana. Valaanpyytäjät ja merimiehet metsästivät sen sukupuuttoon 1800-luvun alussa. Lajista on säilynyt kaksi museonäytettä, toinen Liverpoolissa ja toinen Wienissä. George Shaw kuvaili lajin holotyypin vuonna 1790.


title: Pohjois-Korea olympialaisissa

text: Korean demokraattinen kansantasavalta eli Pohjois-Korea osallistui olympialaisiin ensimmäisen kerran Innsbruckissa 1964, ja on ollut siitä lähtien mukana useimmissa talviolympialaisissa. Kesäolympialaisiin maa osallistui ensimmäisen kerran Münchenissä 1972. Se on ollut sen jälkeen mukana kaikissa kesäolympialaisissa, lukuun ottamatta Los Angelesia 1984 ja Soulia 1988, joita se boikotoi poliittisista syistä.


title: Pohjois-Korea olympialaisissa

text: Pohjois-Korean menestyksekkäimmät urheilumuodot olympialaisissa ovat painonnosto, paini, nyrkkeily, judo ja voimistelu. Maan ensimmäinen olympiamitalisti oli pikaluistelija Han Pil-Hwa, joka sai hopeaa naisten 3 000 metrillä Innsbruckissa 1964. Hänen lisäkseen pohjoiskorealaisista on talvikisamitalin saanut vain Hwang Ok-Sil, joka saavutti pronssia naisten 500 metrin kaukalopikaluistelussa Albertvillessä 1992.


title: Pohjois-Korea olympialaisissa

text: Pohjois-Korean ensimmäinen olympiavoittaja oli ampuja Ri Ho-Jun, joka voitti pienoiskiväärin makuuasentokilpailun Münchenissä 1972. Ainoa kaksi olympiakultaa voittanut maan edustaja on ollut vapaapainija Kim Il, 48 kg:n sarjassa Barcelonassa 1992 ja Atlantassa 1996. Eniten mitaleja, kolme, on saanut judoka Kye Sun-Hui, joka on saavuttanut yhden kullan, yhden hopean ja yhden pronssin, vuosina 1996–2004.


title: 51. Ylämaan divisioona

text: 51. Ylämaan divisioona oli Yhdistyneen kuningaskunnan territoriaaliarmeijan jalkaväkidivisioona, joka taisteli ensimmäisessä ja toisessa maailmansodassa. Divisioonan lempinimenä oli Highway Decorators, joka oli muodostunut yhtymän tunnuksesta HD.


title: 51. Ylämaan divisioona

text: Ylämaan divisioona muodostettiin 1908, kun territoriaalijoukot perustettiin. Ensimmäisessä maailmansodassa 51. Ylämaan divisioona taisteli Länsirintamalla vuodesta 1915 alkaen sodan loppumiseen saakka.


title: 51. Ylämaan divisioona

text: Yhtymä muodostettiin toisen maailmansodan alkaessa osana brittiläistä siirtoarmeijaa ensimmäisenä komentajanaan kenraalimajuri Victor Fortune. Kaksi divisioonan prikaateista jäi saksalaisten vangiksi Ranskan taisteluiden lopulla, jolloin divisioona lakkasi olemasta. 9. Ylämaan divisioona numeroitiin uudelleen, jolloin syntyi uusi 51. Ylämaan divisioona. Uudelleen syntynyt divisoona osallistui Pohjois-Afrikan sotatoimiin, josta se siirtyi edelleen Sisilian ja Normandian maihinnousuihin.


title: 51. Ylämaan divisioona

text: Divisioona siirrettiin Länsirintamalle toukokuussa 1915, jossa se osallistu sodan loppuun mennessä useisiin taisteluihin mm. Sommen, Arrasin ja Cambrain taisteluihin.


title: 51. Ylämaan divisioona

text: Divisioonan pääosat kutsuttiin palvelukseen 23. elokuuta 1939. Seitsemän päivää myöhemmin vakinainen armeija asetettiin liikekannalle ja territoriaaliarmeijan kokoontuminen aloitettiin. Divisioona olis sodan alkaessa alistettuna Skotlannin esikunnalle. Joukkojen kokoamisen jälkeen ne siirrettiin Aldershotiin lopullista varustamista ja koulutusta varten ja samalla divisioona siirtyi Aldershotin esikunnan alaisuuteen . Kuningas Yrjö VI ja kuningatar Elizabeth tarkastivat 18. tammikuuta 1940 Bordonissa 154. prikaatin ja kuningatar tarkasti lisäksi nimikkorykmentinsä Black Watch rykmentin.


title: 51. Ylämaan divisioona

text:
Kouluttauduttuaan kenraalimajuri Fortunen alaisuudessa 51. divisoona lähti tammikuun puolesta välistä alkaen Southamptonista rantautuen Le Havreen. Divisioona siirtyi 24. tammikuuta Brittiläisen siirtoarmeijan komentoon ja edelleen 29. tammikuuta osaksi II armeijakuntaa.153. prikaati kuljetettiin "SS Ulster Monarchilla". Gordons rykmentin 6. pataljoona saapui Le Havreen 31. tammikuuta ja 154. prikaati vasta helmikuussa.
Divisioona siirtyi III armeijakunnan komentoon 9. huhtikuuta. Divisioona ryhmittyi puolustukseen Maginot-linjan Ouvragen Hackenberg -linnakkeen edustalle, jolloin se jäi erilleen Dunkerquen ympäristöön ryhmittyneestä muusta siirtoarmeijasta alistettuna Ranskan 3. armeijalle 22. huhtikuuta alkaen.


title: 51. Ylämaan divisioona

text: Se ryhmitettiin uudelleen Sommen varteen, jossa se liitettiin Ranskan IX armeijakuntaan 31. toukokuuta . Se joutui puolustautumaan jopa nelinkertaista ylivoimaa vastaan. Tämän aikana 154. prikaati siirrettiin niin kutsuttuun Arkforceen, joka kyettiin pelastamaan kotimaahan. Divisioonan kaksi muuta prikaatia (152. ja 153. prikaati) jäivät saksalaisten piirittämiksi Saint-Valéry-en-Cauxissa, jossa taistelut päättyivät antautumiseen 12. kesäkuuta. Vangittujen joukossa oli myös divisioonan komentaja, josta tuli samalla yksi korkeimpia sodan aikana vangittuja brittiupseereita. Divisioonan antautuminen päätti samalla brittien Ranskan taistelut.


title: 51. Ylämaan divisioona

text: Pääosa vangeista sijoitettiin vankileirille Stalag XX-A:han Toruńiin, josta heidät siirrettiin jalan vuoden 1945 alussa Stalag XIB/357:ään Bad Fallingbosteliin.


title: 51. Ylämaan divisioona

text: Toisen linjan territoriaaliarmeijan yhtymä 9. Ylämaan divisioona nimettiin 7. elokuuta 1940 51. Ylämaan divisioonaksi. Samalla yhtymän prikaatit nimettiin uudelleen. Divisioona viipyi kotimaassa seuraavat pari vuotta sijoitettuna etelärannikolle ja Skotlannin koillisrannikolle.


title: 51. Ylämaan divisioona

text: Divisioona siirtyi kesä-elokuussa 1942 Pohjois-Afrikkaan, jossa se alistettiin XIII armeijakunnalle 10. syyskuuta siirtyäkseen 9. lokakuuta XXX armeijakunnan komentoon. Divisioona sai tulikasteensa El Alameinin taistelussa loka-marraskuun vaihteessa. Sen jälkeen yhtymä oli tärkeässä asemassa operaatio Lightfootissa, jonka pohjoiseen iskeneen jalkaväkikeskustan yhtymä muodosti. Divisioonaa vastassa oli Saksan 21. panssaridivisioona sekä joitakin erillisiä Italian maavoimien yksiköitä. Miinakentät läpäistiin, mikä oli operaation Superchargen edellytys.


title: 51. Ylämaan divisioona

text: Divisioona osallistui huhtikuun alussa 1943 Wadi Akaritin taisteluun Tunisiassa, jolloin se läpäisi miinakentät ollessaan hyökkäyksen oikeassa sivustassa. 7th Argylls pataljoonan komentaja everstiluutnantti Lorne Campbell palkittiin ansioistaan taistelun aikana Viktorian ristillä. Divisioona liitettiin 21. huhtikuuta X armeijakuntaan, palatakseen jälleen 8. toukokuuta XXX armeijakuntaan.


title: 51. Ylämaan divisioona

text: Yhtymä osallistui Sisilian maihinnousuun osana XXX armeijakuntaa heinäkuussa 1943. Kenraali Montgomeryn toivomuksesta siirrettiin 51. Ylämaan divisioona, 7. panssaridivisioona sekä 50. Northumbrian divisioona kotimaahan valmistautumaan Normandian maihinnousuun. Divisioona kuljetettiin meritse marraskuussa 1943 ja se siirtyi I armeijakunnan komentoon 1. helmikuuta 1944.


title: 51. Ylämaan divisioona

text: Divisioonassa palvelleiden miesten, jotka olivat haavoittuneet ja joutuneet Pohjois-Afrikassa sotilassairaalaan, saapuessa Italiaan heidät sijoitettiin muihin yhtymiin pieninä osastoina. Osa miehistä piti tätä hallinnon avuttomuutena ja kieltäytyi annetusta käskystä. Miehet kuitenkin lopulta hajasijoitettiin ja kapinajohtajat vangittiin.


title: 51. Ylämaan divisioona

text:
51. Ylämaan divisioona nousi maihin Normandiassa 7. kesäkuuta I armeijakunnan osana. Yhtymä tuki aluksi Kanadan 3. divisioonaa ennen kuin se lähetettiin Orne-joen ylimenoon. Nyt se tuki sillanpään muodostanutta 6. laskuvarjodivisioonaa. Yhtymä koki useita vaikeita taisteluita, kuten Breville 11.-12. kesäkuuta ja Colombelles 11. heinäkuuta. Montgomery katsoi divisioonan epäonnistuneen sille annetuissa tehtävissä, joten sen komentaja kenraalimajuri D. C. Bullen-Smith luovutti tehtävänsä kenraalimajuri Thomas Rennielle.
Divisioona liitettiin 1. elokuuta 1944 I armeijakunnan mukana uudelleen aktivoituun Kanadan 1. armeijaan ja käväisi muutaman päivän Kanadan II armeijakunnan komennossa. Se jatkoi taistelua armeijan mukana operaatio Totalizessa ennen etenemistään Lisieuxiin. Se jatkoi itään Seinen yli ja edelleen Saint-Valéry-en-Cauxiin, missä divisioona oli joutunut kesäkuussa 1940 antautumaan edenneille saksalaisille joukoille. Divisioona järjesti ohimarssin miehitettyään kaupungin, mihin osallistui myös divisioonassa 1940 palvelleita sotilaita.


title: 51. Ylämaan divisioona

text: Divisioona osallistui operaatio Astoniaan eli Le Havren valtaukseen lähdettyään St. Valerystä. Kaupungin valtauksen jälkeen se osallistui XII armeijakunnalle alistettuna lokakuussa Scheldtin taisteluun, minkä jälkeen divisioona siirrettiin reserviin. Yhtymä sijoitettiin varuskunnaksi Meuseen Ardennien taistelun riehuessa. Samalla se liitettiin XXX armeijakuntaan. Divisioona ei kuitenkaan osallistunut taistelun alkuun, vaan se muodosti tulpan saksalaisten etenemiselle.


title: 51. Ylämaan divisioona

text: Tammikuussa 1945 divisioona armeijakunnan loppuosien kanssa eristi Saksan tasangon pohjoiskärjen ottaen 14. tammikuuta Nisramontissa yhteyden Yhdysvaltain 84. jalkaväkidivisioonaan. Joukot puhdistivat operaatio Veritablessa Reininmaan saksalaisista joukoista ja ylittivät myöhemmin Reinin. Divisioona oli sodan päättyessä Bremerhavenissa.


title: 51. Ylämaan divisioona

text: Maihinnousussa ja sen jälkeen divisioonan tappiot olivat 19524 miestä haavoittuneina, kaatuneina ja kadonneina.


title: 51. Ylämaan divisioona

text:
152. prikaati
153. prikaati
154. prikaati
Divisioonajoukot


title: 51. Ylämaan divisioona

text:
152. prikaati (aiemmin 26. jalkaväkiprikaati)
153. prikaati (aiemmin 27. jalkaväkiprikaati)
154. prikaati (aiemmin 28. jalkaväkiprikaati)
Divisioonajoukot


title: EUSTORY

text: EUSTORY- "History Network for Young Europeans" - on Euroopan laajuinen verkosto, johon kuuluu järjestöjä 24 maasta. Verkosto on toiminut vuodesta 2001 lähtien. Suomesta verkostossa on mukana Historian ja yhteiskuntaopin opettajien liitto HYOL ry.


title: EUSTORY

text: EUSTORY -verkoston jäsenet järjestävät kansallisia historia-aiheisia tutkielmakilpailuja. Niihin on osallistunut yli 135 000 nuorta eurooppalaista. Suomessa EUSTORY -historiakilpailuja on järjestetty vuodesta 2008 lähtien.


title: EUSTORY

text: Verkoston mottona on "Dealing with history -understanding differences, overcoming divisions". Verkosto pyrkii edistämään historian moniperspektiivisyyttä sekä yhteisymmärrystä erilaisten ihmisten ja ihmisryhmien välillä. Lisäksi tavoitteisiin kuuluu historian väärinkäytön ehkäiseminen.


title: EUSTORY

text: Historiakilpailujen lisäksi verkosto järjestää vuosittain kansainvälisiä EUSTORY -seminaareja (Youth Academies). Niissä kansallisissa kilpailuissa hyvin pärjänneet nuoret pääsevät tutkimaan historiaa yhdessä. Suomesta seminaareihin voivat hakea palkintosijoille päässeet lukiolaiset.


title: EUSTORY

text: EUSTORY -verkoston jäsenet ovat poliittisesti riippumattomia kansalaisjärjestöjä. Monesta maasta, esim. Suomesta, mukana on pedagoginen opettajajärjestö. Verkostoon kuuluu järjestöjä seuraavista maista: Belgia, Bulgaria, Espanja, Israel, Italia, Latvia, Norja, Puola, Saksa, Serbia, Slovakia, Slovenia, Suomi, Sveitsi, Ranska, Romania, Ruotsi, Tanska, Tšekki, Ukraina, Valko-Venäjä, Venäjä, Viro ja Wales.


title: Suomen kääntäjien ja tulkkien liitto

text: Suomen kääntäjien ja tulkkien liitto ry – Finlands översättar- och tolkförbund rf (SKTL, ruotsiksi FÖTF) on kääntäjien ja tulkkien aatteellinen etujärjestö. Liitto on perustettu vuonna 1955, ja se valvoo kääntäjien ja tulkkien ammatillisia etuja, edistää alan kotimaista ja kansainvälistä yhteistoimintaa sekä toimii kääntäjien ja tulkkien koulutuksen hyväksi ja kääntämisen ja tulkkauksen tason kohottamiseksi. SKTL myös ”edistää alan kansainvälisten suositusten noudattamista ja toteuttamista Suomessa”.


title: Suomen kääntäjien ja tulkkien liitto

text: SKTL tekee yhteistyötä monien ulkomaalaisten sisarjärjestöjen kanssa ja osallistuu aktiivisesti kansainvälisiin yhteistyöhankkeisiin. Liitto on yleiseurooppalaisen kirjallisuuden kääntäjien yhteistyöelimen CEATL:n ja Nordiska Författar- och Översättarrådetin jäsen, ja se on aktiivisesti mukana kansainvälisen kääntäjäjärjestön FIT:n toiminnassa.


title: Suomen kääntäjien ja tulkkien liitto

text: Liiton omassa toimistossa Helsingissä voi saada apua ja informaatiota, oli liiton jäsen tai ei. Tällä hetkellä toimistossa on kaksi kokopäiväistä työntekijää. Myös SKTL:n kotisivuilta löytyy kattava tietopaketti kaikesta liiton toiminnasta.


title: Suomen kääntäjien ja tulkkien liitto

text: Suomen kääntäjien ja tulkkien liiton toimintaan kuuluvat tiedottaminen, tekijänoikeuksien valvominen, koulutus ja yhteistyö. Se jakaa myös palkintoja ja apurahoja kääntäjille, sekä julkaisee Kääntäjä-lehteä.


title: Suomen kääntäjien ja tulkkien liitto

text: Yksi tärkeimpiä painopisteitä SKTL:n toiminnassa on tiedottaminen. Liitto tuo esiin kysymyksiä kääntämiseen ja tulkkaukseen liittyvistä asioista ja osallistuu julkisuudessa käytävään keskusteluun. Tietoa välitetään myös mm. kansainvälisenä kääntäjienpäivänä joka vuosi 30. syyskuuta, jolloin järjestettävässä tapahtumassa kääntäjät ja tulkit voivat tavata niin toisiaan kuin tavallistakin yleisöä. Myös "Kääntäjä-Översättaren"-lehti toimii tiedonvälityskanavana kääntäjien ja tulkkien välillä.


title: Suomen kääntäjien ja tulkkien liitto

text: SKTL jakaa vuosittain Mikael Agricola -palkinnon, joka myönnetään edellisenä vuonna ilmestyneestä merkittävän kaunokirjallisen teoksen suomennoksesta. Erityisen korkeatasoisesta tietokirjasuomennoksesta jaettava J. A. Hollon palkinto jaetaan sekin vuosittain. SKTL jakaa myös Uljas Attila -palkinnon: se annetaan henkilölle tai yhteisölle, joka edistää tulkkausta tai tulkkien asemaa yhteiskunnassa. Liitto jakaa myös ns. Kopiosto-apurahoja kaksi kertaa vuodessa sekä myöntää liiton 40-vuotisjuhlavuoden kunniaksi perustetusta stipendirahastosta apurahoja toimintaan, joka liittyy kääntämisen ja tulkkauksen alaan ja edistää sitä.


title: Suomen kääntäjien ja tulkkien liitto

text: Tekijänoikeuksien valvominen kuuluu myös SKTL:n toimenkuvaan. Tekijänoikeuskysymyksiä tarkastellaan koko ammattikunnan – ei siis pelkästään SKTL:n jäsenten – kannalta. SKTL:n kautta kulkevat esimerkiksi Yleisradion tekijänoikeudelliset korvaukset oikeudenhaltijoille.


title: Suomen kääntäjien ja tulkkien liitto

text: Koulutus ja yhteistyö ovat tärkeä osa SKTL:n toimintaa, sillä alan tulevaisuus riippuu osaltaan siitä, millaisia ammattilaisia alalle koulutetaan. SKTL suunnittelee ja toteuttaa käännösalan koulutusta joko yksin tai yhdessä alan koulutuslaitosten kanssa. Koulutustilaisuuksissa on yleensä jokin teema; niitä ovat olleet mm. kääntäjä yrittäjänä, verotus, ja tekijänoikeudet. Esimerkkinä jatkuvasta toiminnasta on joka syksy järjestettävä suomalais-ruotsalainen kääntäjäseminaari. SKTL toimii yhteistyössä myös kirjallisuusalan eri järjestöjen sekä Kääntäjien ammattijärjestön KAJ:n kanssa.


title: Suomen kääntäjien ja tulkkien liitto

text: SKTL:llä on jäseniä n. 1900, ja jäsenet ovat jakautuneet viideksi eri jaostoksi, joilla on kaikilla eri jäsenehdot. Jäseneksi liittymiseen vaaditaan yleensä joko alan koulutus tai tietynmittainen työkokemus. Lopullisen päätöksen jäseneksi hyväksymisestä tekee liiton hallitus. Varsinaisten jäsenten lisäksi SKTL:n kuuluu myös opiskelija-, koe-, ulko- ja kannatusjäseniä.


title: Suomen kääntäjien ja tulkkien liitto

text: SKTL:n toiminta on ryhmittynyt ammattikunnittain viideksi jaostoksi, jotka muun muassa hoitavat kukin alansa erityiskysymyksiä, järjestävät jäsenilleen säännöllisesti tapaamisia ja koulutuksia sekä seuraavat alansa tapahtumia ja kehitystä.


title: Suomen kääntäjien ja tulkkien liitto

text: Jaoston jäsenistö koostuu kauno- ja tietokirjallisuuden kääntäjistä. Yksi jaoston päätehtävistä on toimia tiedonvälityskanavana jäsenilleen alan ajankohtaisissa asioissa. Jaoston toimintaan kuuluu myös muun muassa jokavuotinen kirjallisuuden kääntäjien palkkioseuranta sekä koulutusten järjestäminen jaoston jäsenille.


title: Suomen kääntäjien ja tulkkien liitto

text: Asiatekstinkääntäjien jaosto on SKTL:n suurin jaosto. Asiateksteiksi luetaan kaikki tekstit, jotka ovat sisällöltään asiapitoisia, esimerkiksi käyttöohjeet, raportit, todistukset jne. Työkentän laajuuden takia useimmat asiatekstinkääntäjät ovat erikoistuneet johonkin sen osa-alueeseen. Jaoston tehtäviin kuuluu sen jäsenten edunvalvonta, alaan ja työhön liittyvän tiedon jakaminen sekä tiedotus- ja täydennyskoulutusten järjestäminen. Jaosto osallistuu myös aktiivisesti alan työsääntöjen määrittelyyn.


title: Suomen kääntäjien ja tulkkien liitto

text: Audiovisuaalisen kääntämisen ammattilaisten työkenttään kuuluvat käännökset esimerkiksi televisiokanaville, videolevittäjille, elokuvien maahantuojille, multimediayrityksille ja kustannusyhtiöille. Av-kääntäjien jaoston tehtäviin kuuluu jäsentensä edunvalvonta ja koulutus. Jaosto seuraa myös alan kehitystä ja pitää yhteyksiä pohjoismaisiin sisarjärjestöihinsä.


title: Suomen kääntäjien ja tulkkien liitto

text:
IV jaosto perustettiin vuonna 1975. Nykypäivänä siihen kuuluu n. 300 freelance-tulkkia, jotka työskentelevät asioimis-, oikeus-, konsekutiivi- ja simultaanitulkkauksen aloilla. Suurin osa tulkeista toimii myös kääntäjinä. Jaoston jäseninä on noin 50 simultaanitulkkia. Tulkkauskieliä on runsaat 20.
Toiminnan painopisteenä on viime aikoina ollut asioimistulkkaus suurien maahanmuuttajaryhmien vuoksi. Jaostolla on hyvin paljon kansainvälistä toimintaa, tulkit osallistuvat ulkomailla järjestettyihin konferensseihin ja koulutustilaisuuksiin.


title: Suomen kääntäjien ja tulkkien liitto

text:
V jaosto on nuorin SKTL:n jaostoista, ja se perustettiin vuonna 1988.
Jaoston tehtäviä ovat alan tutkimuksen ja opetuksen seuraaminen sekä yhteydenpito liiton ulkopuolisiin opettajiin, tutkijoihin ja yhteisöihin. Jaoston toiminta lisää myös alan arvostusta. Yhteistyössä ovat mukana kaikki kääntäjän- ja tulkkien koulutusta antavat yliopistolaitokset. Tehokasta toimintaa varten yliopistolaitoksista on valittu jaostoon yhteyshenkilöt, joiden tehtävänä on tiedonkulku, ajatusten ja ideoiden vaihto sekä käytännön toiminta V jaoston ja kääntäjäkoulutuksen välillä.


title: Suomen kääntäjien ja tulkkien liitto

text: Suomen kääntäjien ja tulkkien liitto julkaisee jäsenjulkaisunaan "Kääntäjä-Översättaren"-lehteä. Lehteä on julkaistu tauotta vuodesta 1970, ja nykyään se ilmestyy 10 kertaa vuodessa. Päätoimittajan tehtävässä toimii Suomen kääntäjien ja tulkkien liiton puheenjohtaja ja tämän lisäksi toimituskuntaan kuuluvat hallituksen, jaostojen ja paikallisosastojen tiedottajat, taittaja sekä toimitussihteeri. Lehteä toimitetaan vapaaehtoisperiaatteella.


title: Suomen kääntäjien ja tulkkien liitto

text: Pääkirjoituksen lisäksi lehdessä ilmestyvät säännöllisesti jaostojen ja paikallisosastojen tiedotukset, kokouskutsut, tiedot tulevista tapahtumista, teoriaa ja käytäntöä -palsta, Kielellä-palsta (palstalla pohditaan suomen kielen oikeinkirjoitusta), Mielipide-palsta sekä Julkishallinto-osuus. Säännöllisesti ilmestyvien palstojen lisäksi julkaisusta löytyy lähetettyjä ja tilattuja artikkeleita kääntäjän ja tulkin ammattiin liittyen, kokous- ja neuvotteluraportteja sekä henkilöhaastatteluja. Myös muista ajankohtaisista aiheista kirjoitetaan tarpeen mukaan.


title: Suomen kääntäjien ja tulkkien liitto

text: Lehteä voivat tilata myös Suomen kääntäjien ja tulkkien liittoon kuulumattomat. Lisäksi lehteä jaetaan kääntäjien ja tulkkien tärkeimmille toimeksiantajille ja yhteistyökumppaneille, ulkomaisille kääntäjä- ja tulkkijärjestöille sekä yliopistojen kääntäjänkoulutusyksiköihin. Ulkomaille lähetettäviin lehtiin on vuodesta 1996 liitetty mukaan englanninkielinen tiivistelmä lehden tärkeimmistä artikkeleista.


title: Suomen kääntäjien ja tulkkien liitto

text: Vuonna 1990 Kääntäjä-Översättaren-lehti sai 1. palkinnon FIT:n XII maailmankongressissa ammattialan lehtien kilpailussa.


title: Suomen New Yorkin kulttuuri-instituutti

text: Suomen New Yorkin kulttuuri-instituutti () on vuonna 1990 perustettu kulttuuri-instituutti. Se on yksi 17 suomalaisesta eri maissa toimivasta kulttuuri- ja tiedeinstituutista. New Yorkin ohella instituutilla on toimisto myös Helsingissä. Suomen opetus- ja kulttuuriministeriön tukeman instituutin ovat perustaneet Suomen Taiteilijaseura, Suomen Arkkitehtiliitto ja Ornamo. Instituuttia ylläpitää vuonna 1989 perustettu Suomen New Yorkin kulttuuri-instituutin säätiö ().


title: Suomen New Yorkin kulttuuri-instituutti

text: Instituutti ylläpitää kolmea taiteilijaresidenssiä sekä tuottaa ja kuratoi näyttelyitä ja muita tapahtumia yhteistyössä paikallisten gallerioiden, museoiden ja muiden yhteistyötahojen kanssa. Kaikki residenssit sijaitsevat Brooklynissa Williamsburgin alueella. Yhtä residensseistä rahoittaa Alfred Kordelinin säätiö, ja se on yhteydessä kansainväliseen ateljee- ja kuratointiohjelmaan International Studio and Curatorial Programiin.


title: Suomen New Yorkin kulttuuri-instituutti

text: Instituutin toiminta-alueena on Yhdysvallat ja myös Kanada. Tavoitteena on edistää suomalaista kuvataidetta, designia ja arkkitehtuuria alueella ja luoda pitkäaikaisia yhteistyösuhteita suomalaisten ja pohjoisamerikkalaisten visuaalisten alojen ammattilaisten välillä.


title: Ruohonapsija

text: Ruohonapsija ("Polystictus pectoralis") on Etelä-Amerikassa tavattava tyranneihin kuuluva varpuslintu.


title: Ruohonapsija

text: Kooltaan ruohonapsija on noin 10 cm. Selästään laji on väritykseltään ruosteenruskea ja siivet sekä pyrstö ovat tummemmat. Siivissä on kanelinruskeita raitoja. Linnun pää on väriltään musta ja päälaella on valkoisia juovia. Rinta on ruohonapsijalla ruskehtava ja vatsa valkoinen.


title: Ruohonapsija

text: Ruohonapsijalla on kolme alalajia, jotka eroavat levinneisyydeltään ja jonkin verran myös elinympäristöltään.


title: Ruohonapsija

text: Ruohonapsijan kantaa uhkaavat sopivien elinympäristöjen muuttaminen eukalyptus- ja soijaviljelmiksi erityisesti Brasiliassa. Argentiinassa ja Paraguayn ruohomaita uhkaa laajamittainen karjan laidunnus. Elinympäristöjä esiintyy muuallakin vain laikuittaisesti laidunnuksen ja ruohikkopalojen vuoksi. Ruohonapsijan elinympäristöt sijaitsevat yleensä 150–2 600 metrin korkeudella merenpinnasta.


title: Ruohonapsija

text: Ruohonapsijat liikkuvat yleensä yksin tai pareittain, mutta voivat liittyä myös parviin siemeniä syövien lintujen kanssa. Lajin ravintoa ovat hyönteiset. joita se pyydystää ruohonkorsilta tai ilmasta. Laji rakentaa kuppimaisen pesänsä kasvien juurista korkeaan ruohikkoon vain hieman maanpinnasta ylemmäs. Naaras munii kolme kellertävää munaa. Koiras valtaa pesäpaikan ja puolustaa reviiriään varsin voimakkaasti.


title: The Addams Family

text: The Addams Family (suom. "Addamsin perhe") on yhdysvaltalaisen Charles Addamsin luoma fiktiivinen perhe. Hahmot esiintyivät alun perin The New Yorker -lehdessä yhden ruudun sarjakuvissa ja olivat tuolloin vielä nimettömiä. Vuonna 1964 sarjakuvien pohjalta luotiin televisiosarja The Addams Family, jolloin hahmot saivat nimensä. Myöhemmin perhe on esiintynyt useissa televisiosarjoissa, elokuvissa ja videopeleissä. The Addams Familysta on tehty myös musikaali.


title: The Addams Family

text: Gomez on perheen isä. Hänellä on kastilialaiset sukujuuret ja hän leikkii pienoisrautatiellä, nauttien erityisesti junien räjäyttämisestä. Gomez polttelee usein sikareita ja hän on ammatiltaan asianajaja. Gomez pukeutuu liituraitapukuun.


title: The Addams Family

text: Morticia Addams, omaa sukua Frump, on perheen äiti. Hän pukeutuu pitkään mustaan mekkoon jonka alaosa muistuttaa mustekalan lonkeroita.


title: The Addams Family

text: 1960-luvun televisiosarjassa Fester oli Mortician setä, mutta myöhemmissä sarjoissa ja elokuvissa hänet esitettiin Gomezin veljenä. Fester on kalju ja hänellä on kyky tuottaa sähköä.


title: The Addams Family

text: Wednesday on Gomezin ja Mortician tytär. 1960-luvun sarjassa hänet kuvattiin hyväntahtoisena ja iloisena pikkutyttönä, joka leikki päättömällä Marie-Antoinette-nukellaan ja hoiti lemmikkihämähäkkejään. Elokuvissa Wednesday oli vakavampi ja hän nautti veljensä Pugsleyn kiduttamisesta.


title: The Addams Family

text: Pugsley on Gomezin ja Mortician poika. Hän on ylipainoinen ja pukeutuu raidalliseen paitaan. 1960-luvun sarjassa hän oli Wednesdayn isoveli, mutta elokuvissa tämän pikkuveli.


title: The Addams Family

text: 1960-luvun sarjassa Mama oli Gomezin äiti, mutta elokuvissa hänet kuvattiin Mortician äitinä.


title: The Addams Family

text: Lurch on Addamsin perheen hovimestari. Hän on suurikokoinen ja vähäpuheinen mies, joka muistuttaa hieman Frankensteinin hirviötä.


title: The Addams Family

text: Thing on irtonainen, elävä käsi. 1960-luvun sarjassa Thing asui erilaisissa rasioissa, mutta elokuvissa se liikkui myös niiden ulkopuolella.


title: The Addams Family

text: Serkku Se ("Cousin Itt") on lyhyt, kauttaaltaan karvan peittämä olento. Serkku Se puhuu kimeällä äänellä kieltä, jota ainoastaan muut perheenjäsenet näyttävät ymmärtävän.


title: The Addams Family

text: The Addams Familystä on tuotettu musikaali, joka on ollut myös Oulun ja Tampereen teattereissa.


title: Eteläamerikanrääkkä

text: Eteläamerikanrääkkä ("Laterallus melanophaius") on eteläamerikkalainen rantakana. Sen elinympäristö käsittää suuren osan mantereesta, Kolumbian kaakkoisosista Brasiliaan, Argentiinaan, Paraguayhin, Boliviaan, Peruun ja Uruguayhin. Lajista tunnetaan kaksi alalajia. Louis Jean Pierre Vieillot kuvaili lajin holotyypin Paraguaysta vuonna 1819.


title: Galapagosinrääkkä

text: Galapagosinrääkkä ("Laterallus spilonotus") on Galápagosin saariyhmän kotoperäinen rantakanalaji. Se elää Pintan, Fernandinan, Isabelan, Santiagon, Santa Cruzin, Floreanan ja San Cristóbalin saarilla. John Gould kuvaili lajin holotyypin Santiagolta vuonna 1841.


title: Lymyrääkkä

text: Lymyrääkkä ("Laterallus albigularis") on amerikkalainen rantakana. Sen elinympäristö ulottuu Keski-Amerikan Hondurasin kaakkoisosista Etelä-Amerikan luoteisosaan Kolumbiaan ja Ecuadoriin. George Newbold Lawrence kuvaili lajin holotyypin Panaman Atlantin puoleiselta rannikolta vuonna 1861.


title: Meksikonrääkkä

text: Meksikonrääkkä ("Laterallus ruber") on keskiamerikkalainen rantakana. Sen elinympäristö ulottuu Meksikon etelä- ja itäosista etelään Hondurasiin, Pohjois-Nicaraguaan ja Luoteis-Costa Ricaan. Philip Lutley Sclater ja Osbert Salvin kuvailivat lajin holotyypin Guatemalan Vera Pazista vuonna 1860.


title: István Major

text: István Major (20. toukokuuta 1949 Budapest – 5. toukokuuta 2014) oli unkarilainen yleisurheilija, joka kilpaili korkeushypyssä. Hän edusti seuratasolla Honvédia. Major voitti urallaan kaksi mitalia universiadeista ja neljä sisäratojen EM-kisoista. Hän osallistui olympialaisiin kahdesti, vuosina 1972 ja 1976. Major sijoittui kuudenneksi Münchenin kisoissa 1972, mutta jäi 24:nneksi Montrealissa 1976. Hän voitti maansa mestaruuden yhteensä kuusi kertaa. Mestaruuksista neljä tuli ulkoradoilta ja kaksi sisäradoilta.


title: István Major

text: Major kilpaili myöhemmin veteraanisarjoissa, joissa hän voitti muun muassa yli 40-vuotiaiden Euroopan-mestaruuden vuonna 1990. Myös hänen poikansa Nimród oli korkeushyppääjä.


title: Riku Toivo

text: Riku Toivo (s. 25. heinäkuuta 1989 Haapajärvi) on suomalainen jääkiekkoilija, joka edustaa VHL-joukkue Saryarka Karagandaa. Hän pelasi kauden 2015–2016 kuitenkin kokonaan Kazakstanin mestaruussarjajoukkue Aristan Temirtaun vahvuudessa. Toivo on pelipaikaltaan oikea laitahyökkääjä ja laukoo oikealta.


title: Riku Toivo

text: Toivo aloitti jääkiekkoilun Haapajärven Kiiloissa, mutta hän on varsinaisesti Raahe-Kiekon kasvatti. Toivo edusti juniorina sittemmin myös Oulun Kärppiä sekä Laser HT:ta, josta hän palasi takaisin Kärppiin B-juniori-ikäisenä kaudeksi 2006–2007. Toivo voitti A-nuorten Suomenmestaruuden keväällä 2010. Hän debytoi miesten peleissä kaudella 2009–2010, jolloin Toivo pelasi yhden ottelun lainalla Mestis-joukkue Kajaanin Hokissa marraskuussa 2009.


title: Riku Toivo

text: Toukokuussa 2010 Toivo teki yksivuotisen sopimuksen Mestiksen nousijajoukkue Kiekko-Laserin kanssa. Hän pelasi debytoi kaudella 2010–2011 myös SM-liigassa. Toivo debytoi Oulun Kärppien SM-liigajoukkueessa 9. lokakuuta 2010 Turun Palloseuraa vastaan. Hän sai jääaikaa 9.26 minuuttia. Yhteensä Toivo pelasi viisi SM-liigaottelua ilman tehopisteitä.


title: Riku Toivo

text: Kaudeksi 2011–2012 Toivo teki yksivuotisen sopimuksen Kajaanin Hokin kanssa. Hän kuitenkin loukkasi olkapäänsä jo toisessa harjoitusottelussa ja oli sivussa koko vuoden 2011 lopulle. Toivo pelasi runkosarjan aikana lopulta vain kuusitoista ottelua. Kevään 2011 pudotuspeleissä hän oli tehoilla 4+1=5 Hokin paras maalintekijä ja jakoi joukkueen sisäisen pistepörssin voiton Ville Komulaisen kanssa. Maaliskuussa 2012 Toivo teki vuoden mittaisen jatkosopimuksen Hokin kanssa.


title: Riku Toivo

text: Kaudella 2012–2013 Toivo jakoi tehoilla 11+16=27 Hokin sisäisen pistepörssin toisen sijan Teemu Virtalan kanssa. Hän edusti kauden aikana myös Pohjoisen joukkuetta Mestis Hockey Dayn tähdistöottelussa. Toivo pelasi kauden aikana myös yhden SM-liigaottelun lainalla Kärpissä. Kaudella 2013–2014 hän jakoi Hokin sisäisen pistepörssin kolmannen sijan Teddy Da Costan kanssa. Toukokuussa 2014 Toivo teki vuoden mittaisen jatkosopimuksen joukkueen kanssa. Kauden 2014–2015 päätteeksi hän voitti Mestis-pronssia.


title: Riku Toivo

text: Kaudeksi 2015–2016 Toivo siirtyi vuoden mittaisella sopimuksella Venäjän toiseksi korkeimmalle sarjatasolle VHL:ään kazakstanilaisjoukkue Saryarka Karagandan riveihin. Hän pelasi kautensa kuitenkin kokonaan Kazakstanin mestaruussarjan Aristan Temirtaussa.


title: Klodiana Shala

text: Klodiana Shala (s. 22. elokuuta 1979 Tirana) on albanialainen entinen yleisurheilija, joka kilpaili pikajuoksussa ja 400 metrin aitajuoksussa. Hän on osallistunut olympialaisiin kolmesti, vuosina 2000–2008. Shala osallistui 400 metrin matkalle Sydneyssä 2000 ja Pekingissä 2008, jonka lisäksi hän oli mukana 400 metrin aitajuoksussa Ateenan kisoissa 2004. Hän karsiutui joka kerralla ensimmäisellä kierroksella. Shala voitti pronssia 400 metriltä Välimeren kilpailuissa 2005 ajallaan 53,23 sekuntia. Hän oli maansa lipunkantaja vuoden 2004 olympialaisten avajaisissa. Shalalla on hallussaan maansa ennätys 100, 200 ja 400 metrin juoksuissa sekä 400 metrin aitajuoksussa.


title: Klodiana Shala

text: "Lähde: IAAF"


title: The Pleasure Garden

text: The Pleasure Garden (saksankielinen versio: "Irrgarten der Leidenschaft") on Alfred Hitchcockin ohjaama brittiläis-saksalainen rikosdraamaelokuva vuodelta 1925. "The Pleasure Garden" oli Alfred Hitchcockin esikoisohjaus. Hitchcockilla oli tosin jo ohjauskokemusta keskeneräiseksi jääneestä "Number 13" -elokuvasta 1922 ja kahdesta muusta elokuvasta, jotka hän oli ohjannut loppuun, koska ohjaaja ei ollut enää käytettävissä.


title: The Pleasure Garden

text: "The Pleasure Gardenin" vastaanotto oli positiivinen, mutta se ei ollut mikään arvostelu- tai yleisömenestys. Lontoolainen Daily Express tosin piti Hitchcockia mestarillisena.


title: The Pleasure Garden

text:
Patsy ja Jill ovat naiiveja kuorotyttöjä Pleasure Garden -teatterissa. Patsy nai Levettin, Jillin sulhasen ystävän. Italiassa vietetyn kuherruskuukauden jälkeen Levett lähtee siirtomaihin. Lontooseen palattuaan Patsy huomaa Jillin hurvittelevan monien miesten kanssa. Patsy lähtee miehensä perässä siirtomaihin ja löytää tämän sängystä alkuasukasnaisen kanssa. Patsy ilmoittaa jättävänsä Levettin. Levett lavastaa alkuasukasnaisen murhan itsemurhaksi. Paikallinen lääkäri ampuu Levettin ennen kuin Levett ehtii murhata myös Patsyn. Lopussa Jillin hylkäämä sulhanen ja Patsy huomaavat tarvitsevansa toisiaan.
Alfred Hitchcockilla ei ole cameoroolia tässä elokuvassa.


title: The Pleasure Garden

text: Hitchcock oli aloittanut elokuvauransa 1921 välitekstien suunnittelijana. Seuraavana vuonna hän oli edennyt lavastajaksi ja vuodesta 1923 hän toimi apulaisohjaajana ja käsikirjoittajana Graham Cuttsin ohjaamissa elokuvissa. Hitchcockin ensimmäinen yritys ohjaajana oli "Number 13" (1922). Tuotantoyhtiön rahavaikeuksien takia se jäi kuitenkin keskeneräiseksi. Toinen ohjausmahdollisuus oli "Always Tell Your Wife" (1923), jonka Hitchcock ohjasi loppuun ohjaajan sairastuttua. Kolmas ohjaustyö oli "Die Prinzessin und der Geiger" -elokuvan ohjaaminen loppuun Alma Revillen kanssa sen jälkeen kun ohjaaja oli karannut virolaisen tanssijattaren kanssa.


title: The Pleasure Garden

text: 1924 Hitchcock lähti Saksaan elokuvan "Die Prinzessin und der Geiger" kuvauksia varten. Sen kuvaukset eivät kuitenkaan sujuneet hyvin. Naimisissa olevalla ohjaaja Graham Cuttsilla oli suhde virolaiseen tanssijattareen ja kuvausten loppupuolella he karkasivat. Hitchcock ja Alma Reville joutuivat ohjaamaan elokuvan loppuun. Elokuvan jälkituotanto tehtiin Englannissa (paluumatkalla Hitchcock oli kosinut Alma Revilleä ja saanut myöntävän vastauksen). Seuraavan elokuvan "The Prude's Fall" kuvausten aikana Hitchcock oli huomannut, että ohjaaja Cuttsin suhtautuminen häneen oli muuttunut pahansuopaiseksi. Cutts ilmoittikin, ettei hän halunnut Hitchcockia seuraavaan elokuvaansa.


title: The Pleasure Garden

text: Gainsborough oli tässä vaiheessa laajentumassa ja tuottaja Michael Balcon ehdotti Hitchcockille oman elokuvan ohjaamista. Balcon oli tarkkaillut Hitchcockin työskentelyä vuosien ajan ja oli vakuuttunut, että Hitchcock pystyisi ohjaamaan elokuvan. Cutts, joka oli myös yhtiön osakas, vastusti sitä. Balconin perusteluina oli, että tuotannon laajentuessa Cutts ei mitenkään voinut ohjata kaikkia Gainsborough'n elokuvia ja lisäksi oli halvempaa käyttää jo palkkalistoilla olevaa työntekijää kuin palkata joku ulkopuolinen. Balcon sai tahtonsa läpi ja Hitchcock sai ensimmäisen elokuvan ohjattavakseen.


title: The Pleasure Garden

text: "The Pelasure Garden" perustuu Oliver Sandysin romaaniin.


title: The Pleasure Garden

text: "The Pelasure Garden" -elokuvan rahoitus tuotti ensimmäiset ongelmat, sillä englantilaiset levittäjät eivät halunneet sijoittaa tuntemattoman ohjaajan elokuvaan. Balcon oli kuitenkin Saksassa paljon tunnetumpi ja sai elokuvan rahoittajaksi saksalaisen Emelka-yhtiön. Se puolestaan tarkoitti, että ulkokuvauksia lukuun ottamatta elokuva kuvattaisiin Münchenissä Saksassa. Balconin ohella elokuvan tuottajana oli Erich Pommer.


title: The Pleasure Garden

text: Elokuvan tuotantoryhmä oli kansainvälinen. Sopimuksen mukaan naispääosissa olivat yhdysvaltalaiset näyttelijät, käsikirjoittaja oli englantilainen, kuvaaja italialainen ja lavastajat englantilaisia ja saksalaisia. Apulaisohjaajana toimi Hitchcockin kihlattu Alma Reville.


title: The Pleasure Garden

text: Varsinaiset kuvaukset olivat sarja pieniä katastrofeja, jotka useimmiten johtuivat kroonisesta rahapulasta. Elokuvan ulkokuvaukset tehtiin Genovassa, San Remossa ja Comojärvellä. Kun Hitchcock, kuvaaja Ventimiglia ja päänäyttelijä Miles Mander olivat lähdössä junalla Genovaan, Mander oli myöhästyä junasta, koska hän oli unohtanut meikkausvälineensä taksiin. Italian rajaa lähestyttäessä kuvaaja Ventimiglia kertoi Hitchcockille, että heidän olisi salakuljetettava elokuvakamera ja -filmi, koska muuten siitä pitäisi maksaa tullia. Hitchcock on tunnettu kammostaan poliisia kohtaan ja hänen kauhukseen Ventimiglia piilotti kameran ja filmin Hitchcockin vuoteen alle. Tullimies löysi kuitenkin vain filmin ja takavarikoi sen.


title: The Pleasure Garden

text: Kuvausryhmä saapui Genovaan ilman filmiä ja lisäksi Genovasta ei löytynyt mistään filmiä. Hitchcock joutui lähettämään paikallisen apulaistuottajan Milanoon ostamaan filmiä 20 punnalla. Kun filmi oli vihdoin saatu ostettua, Hitchcock joutui vielä lunastamaan tullin takavarikoiman filmin. Kuvausbudjetti oli nyt jo huvennut niin paljon (ja lisäksi Hitchcockin viimeiset 10 puntaa oli varastettu hotellissa), että Hitchcock joutui lainaamaan rahaa kuvaajalta ja pääosan esittäjältä, jotta pääsisi kuvaamaan elämänsä ensimmäisen kohtauksen itsenäisenä ohjaajana.


title: The Pleasure Garden

text: Genovasta kuvauksia jatkettiin San Remossa, missä Hitchcock kohtasi aivan uudenlaisen ongelman. Hukkuvaa naista esittävä näyttelijä ilmoitti, ettei hän voi mennä veteen, koska hänellä on ”ne päivät”. 26-vuotias, vasta kihlautunut Hitchcock oli täysin ymmällään, kunnes hän sai perusteellisen luennon naisen anatomiasta ja kuukautiskierrosta. Äkkiä paikalle hankittu sijaisnäyttelijä oli kuitenkin hieman alkuperäistä näyttelijää tukevampi ja siinä kun hukkumiskohtaus vedessä onnistui vielä jotenkin, Manderin yritykset raahata nainen rannalle epäonnistuivat täysin. Vasta lukuisten otosten jälkeen – ja satapäisen yleisön riemuksi – kohtaus saatiin kuvattua.


title: The Pleasure Garden

text: Seuraavan kohtauksen kuvaukset Comojärvellä tuottivat jälleen uusia ongelmia. Siellä Hitchcock tapasi Alma Revillen, joka oli tuonut amerikkalaiset naistähdet sinne Pariisin kautta – jossa elokuvan budjetti oli huvennut entisestään tähtien vaateostoksiin. Virginia Valli oli tuolloin yksi Universalin suurimmista tähdistä, joka Comojärvelläkin vaati sen mukaista kohtelua paikkakunnan parhaimmassa hotellissa. Hitchcock oli saanut tuotantoyhtiöltä lisää rahaa, mutta sekin riitti juuri ja juuri hotellilaskuihin ja junalippuihin – mukaan lukien amerikkalaistähtien matkatavaroista johtuneet ylimääräiset rahtikustannukset. Hitchcock oli äärimmäisen helpottunut, kun hän pääsi vihdoinkin studioon kuvaamaan hallittavissa olevissa olosuhteissa, ja kuvaukset sujuivatkin ongelmitta tämän jälkeen.


title: The Pleasure Garden

text: Brittiläinen tuottaja Michael Balcon oli hämmästynyt lopputuloksesta nähtyään valmiin elokuvan. Häntä hämmästytti eniten se, että elokuva oli – valmistumismaastaan huolimatta – hyvin amerikkalainen eikä lainkaan saksalaistyylinen elokuva. Saksalaiset tuottajat olivat kuitenkin toista mieltä. Loppukohtauksessa kuolettavasti ammuttu murhaaja palaa juuri ennen kuolemaansa hetkeksi normaaliksi ja sanoo: ”Ai, päivää tohtori.” Saksalaisten mielestä kohtaus oli epäuskottava ja liian brutaali. Kohtaus jäi kuitenkin elokuvaan.


title: The Pleasure Garden

text: Ajan tavasta poiketen elokuvan alkuteksteissä oli ohjaajan nimen kohdalla Hitchcockin allekirjoitus. Hitchcock perusteli tätä itsevarmasti: "Näyttelijät tulevat ja menevät, mutta ohjaajan nimen tulisi jäädä katsojien mieleen."


title: The Pleasure Garden

text: "The Pleasure Garden" sai Saksan ensi-iltansa 3. marraskuuta 1925. Britannian ensi-iltaa saatiin kuitenkin odottaan maaliskuuhun 1926 asti, sillä levittäjät eivät olleet vakuuttuneita elokuvan potentiaalista. Sen vastaanotto oli myönteinen muttei mitenkään ylitsevuotava. Lontoolainen Daily Express tosin piti Hitchcockia mestarillisena. Elokuvaa ei esitetty paljon ja se pääsikin kunnolliseen levitykseen vasta, kun Hitchcockin "Vuokralaisesta" (ensi-ilta syyskuussa 1926) oli tullut menestys.


title: The Pleasure Garden

text: "The Pleasure Garden" on jäänyt elokuvan historiaan ennen kaikkea Alfred Hitchcockin ensimmäisenä ohjaustyönä.


title: The Pleasure Garden

text: Britannian filmi-instituutti aloitti 2010 rahankeruun Hitchcockin yhdeksän ensimmäisen elokuvan – mukaan lukien "The Pleasure Garden" – restauroimiseksi. Kaikkien yhdeksän elokuvan restauroinnin arvioidaan maksavan 1,8 miljoonaa euroa. BFI uskoo myös, että kampanjan ansiosta Hitchcockin ainut kadonnut ohjaustyö "The Mountain Eagle" (1926) saattaisi löytyä. BFI:n mukaan nämä Hitchcockin yhdeksän ensimmäistä elokuvaa ovat Britannian elokuvahistorian kannalta erittäin merkittäviä.


title: Kidō shin seiki Gundam X

text: Kidō shin seiki Gundam X (, myös After War Gundam X) on 5. huhtikuuta 1996 alkanut ja 27. joulukuuta samana vuonna päättynyt 39-osainen japanilainen animaatiosarja. Sarjaa näytettiin Terebi Asahilla ja osalla sen ketjuun kuuluneista kanavista. Animaatio kuuluu Gundam-sarjaan. Sarja tunnetaan myös lyhenteellä GX. Sarjan tunnuslauseet olivat ”Tuleeko Kuu esille?” ja ”Mitä näet selvittyäsi hengissä?” (kunnianosoitus Kidō senshi Gundamille).


title: Kidō shin seiki Gundam X

text: On vuosi After War (A.W.) 15. Tarinan näyttämönä on Maapallo, joka on muuttunut suureksi joutomaaksi seitsemännen avaruussodan, jossa sekä planeetta että ihmiskunta kärsivät suuria tuhoja, jälkeen.


title: Kidō shin seiki Gundam X

text: Sodassa orvoksi jäänyt poika elää yritteliästä romukauppiaan ja mobile suit -metsästäjän elämää. Eräänä päivänä Garrod saa toimeksiannon: Hänen tulee etsiä ja palauttaa Korppikotka-alus Friedeniltä kaapattu tyttö . Garrod kuitenkin ihastuu Tiffaan ensi silmäyksellä ja lopulta pakenee Tiffan kanssa tämän oltua silminnähden kauhuissaan tavattuaan Garrodin toimeksiantajan onnistuneen pelastusoperaation jälkeen.


title: Kidō shin seiki Gundam X

text: Tiffan johdattamana Garrod löytää arvoituksellisen Gundam X - mobile suitin. Erilaisten käänteiden kautta kaksikko päätyy lopulta matkalle etsimään newtypeiksi kutsuttuja ihmisiä yhdessä Friedenin kapteenin, kanssa.


title: Kidō shin seiki Gundam X

text: Gundam X oli seuraava Gundam-sarja Shin kidō senki Gundam W:n jälkeen ja ensimmäinen Gundam-televisiosarja, joka lähetettiin stereo-ääniraidalla.


title: Kidō shin seiki Gundam X

text: Gundam W:n ohjaaja Masashi Ikeda lopetti kesken sarjan teon, ja hänen tilalleen palkattiin kiireellä Ōgon yūsha Goldranin ohjannut Shinji Takamatsu. Takamatsun nimeä ei kuitenkaan missään vaiheessa lisätty sarjan tekijäluetteloon. Kun Takamatsu oli jossain määrin saanut itsensä vakiinnutettua Gundam W:n ohjaajana, hänelle tarjottiin seuraavankin Gundam-sarjan ohjaajan pestiä. Gundam-videoiden ja DVD-boksien lisäkkeenä julkaistuissa haastatteluissa Takamatsu kertoo, että ”vuoden 1995 marraskuussa Sunrise sanoi hänelle yllättäen ’tee Gundamia!’”. Sunrise-tuottaja Hideyuki Tomioka keroo samaisessa DVD-boksin liitännäishaastattelussa suositelleensa tuolloin Takamatsua.


title: Kidō shin seiki Gundam X

text: Takamatsulle annettiin vapaat kädet Gundamin tekoon, joten hän tutki erilaisia ideoita. Lopulta hän lähti työstämään sarjaa käyttäen inspiraationa tiukasti mielessään olevaa kuvaa yksinäisestä Gundamista, joka seisoo erämaassa selin katsojaan päin.


title: Kidō shin seiki Gundam X

text: Kuten myöhemmin mainitaan, sarjan rakenteesta vastannut Hiroyuki Kawasaki työskenteli ajanpuutteen vuoksi lopulta jokaisen jakson käsikirjoituksen parissa.


title: Kidō shin seiki Gundam X

text: Gundam W:n tavoin viiden komean nuorukaisen voidaan katsoa olevan yksi sarjan myyntivalteista, mutta Gundam X:n tyyli poikkea edeltäjänsä päähahmoja korostaneesta esityksestä. Sarjan tunnuspiirteisiin kuuluu lopputekstien ja seuraavan jakson teaserin näyttö päällekkäin, samoin kun lopuksi seuraavassa jaksossa esiintyvän hahmon repliikin käyttö jakson nimenä. Erityisesti ensimmäisen jakson nimeä ”Tsuki wa dete iru ka?” (Onko kuu esillä?) on lainattu useasti Gundam X:ää käsiteltäessä eri medioissa.


title: Kidō shin seiki Gundam X

text: Takamtsun mukaan sarjan suuri erityispiirre on sen asema ”Gundameita pohtivana Gundamina”. Kyse on seikkailutarinasta, jossa ”poika ja tyttö kohtaavat ja kumppaneineen muuttavat maailman”. Samalla kuitenkin Gundamiin liittyviä eri asioita käsitellään metafiktiivisellä tasolla.


title: Kidō shin seiki Gundam X

text: Metafiktion käyttö oli läsnä jo Takamtsun aiemmassa Ōgon Yūsha Goldranissa, mutta Takamatsu ja sarjan skenaariovastaava/käsikirjoittaja Hiroyuki Kawasaki sanovat, että metafiktion suuntaan alettiin lähteä Carris-jaksoja tehtäessä, ja että suunnan valinta ei aluksi ollut tietoista, mutta lopulta metafiktion käyttäminen oli kuitenkin luonnollista. Haastatteluissa Takamatsu ja Kawasaki kertovat tuotannon taustoista ja mm. myöhempänä käsitellystä D.O.M.E.n ääninäyttelijän valintaan liittyneistä episodeista. Jo tuotannon alkuvaiheissa tarkoituksellisesti pyrittiin seuraavaan:Kawasaki pyrki myös välttämään alkuperäisen Gundamin ratkaisua newtypejen suhteen.


title: Kidō shin seiki Gundam X

text: Ensimmäisen newtypen / ääninäyttelijäksi ehdotettiin Kidō senshi Gundamin päähenkilö Amuro Raytä esittänyttä Tōru Furuyaa. Takamatsu oli kuitenkin sitä mieltä, että Furuyan käyttäminen ei vastaisi hänen tarkoittamaansa newtype-kuvaa. Ehdotus hylättiin, ja lopulta ääninäyttelijäksi otettiin sarjan kertoja Yūtarō Mitsuoka tarkoituksena antaa mielikuva minäkertojasta. Tämä siirsi tarinan kerronnan kolmannesta ensimmäiseen kerrontaan. Takamatsu on sanonut olevansa tyytyväinen lopputulokseen, vaikkei tämä ollutkaan tarkoituksena sarjan alusta lähtien.


title: Kidō shin seiki Gundam X

text: Vuodesta 1993 Asahin Gundam-ohjelmalokeron katsojaluvut olivat tasaisesti laskeneet, mikä karkotti mainostajia ja sponsoreita. Katsojalukujen parantaminen olikin yksi Gundam X:n suurimmista tavoitteista, mutta kuten edellä kerrottiin, Takamatsu siirtyi sarjan tekoon suoraan Gundam W:n päätyttyä tultuaan ensin sen ohjaajaksi pikaisesti kesken sarjan. Tämä ei jättänyt aikaa tarkemman strategian luonnille. Sen vuoksi Takamatsu ja Kawasaki laativat juonen kaksistaan, ja hahmosuunnittelu annettiin tehtäväksi Takamatsun nopeaksi työskentelijäksi tietämälle Nobuyoshi Nishimuralle.


title: Kidō shin seiki Gundam X

text: Alusta alkaen hankalista olosuhteista liikkeelle lähtenyt Gundam X ei onnistunut synnyttämään katsojaluvuissa elähtymisen merkkejä, ja pienoismallien myyntikin laski 20 % edelliseen Gundam W:iin verrattuna. Tämän vuoksi lokakuun ohjelmauudistusten myötä sarjan pituudesta päätettiin leikata 3 kk ja sen lähetysaikaz siirtää. Lokakuusta sarjan lähetysaika Tv Asahilla siirtyi lauantain kello kuuteen, joskin osa verkostoiduista asemista jatkoi sen lähettämistä perjantaisin.


title: Kidō shin seiki Gundam X

text: Monet asemat Osakan ABC etunenässä jatkoivat sarjan lähetystä iltapäivisin loppuun asti, jottei sen lähetysaika menisi päällekkäin alun perin paikallisen Shin buchō keiji – Urban Police 24 -sarjan kanssa. Kantōn Asahin siirryttyä aiempaan lähetysaikaan Gundamin katsojaluvut tipahtivat 3,5 %:sta 1,2 %:iin.


title: Kidō shin seiki Gundam X

text: Koska tarinan lopettaminen kesken kauden lyhentämisen vuoksi ei käynyt päinsä, sarjan puolen vuoden mittaiseksi ajatellu loppupuoliskon juonta tiivistettiin rankasti, jotta se saataisiin käsiteltyä jäljellä olevassa kolmessa kuukaudessa. Esimerkiksi Gundam Air-Masterin ja Leopardin parannukset kesken sarjan ohitettiin nopeasti, ja G-Falconin ertyiskyvyt käsiteltiin maininnalla. Tarinan lopussakin turvauduttiin deus ex machina -tyyliseen ratkaisuun D.O.M.E.n tehtyä esiintymisensä. DVD-boksin haastattelussa Takamatsu sanoo, että sarjan lyhentämisestä päätettiin Gundam DX:n ensiesiintymisen aikoihin. Hänen mukaansa sarjan loppupuoliskolta ei kuitenkaan jätetty pois mitään oleellista ennalta suunniteltua.


title: Kidō shin seiki Gundam X

text: Sarjan DVD-julkaisussa kesti pitkään, eikä se ole muutenkaan järin tunnettu Gundam-sarjojen keskuudessa. Banpreston Super robot taisen -sarjassakin Gundam X esiintyi ensimmäistä kertaa vasta vuoden 2001 Super robot taisen α gaiden, yli neljä vuotta tv-sarjan päättymisen jälkeen. Muut Gundam-sarjat olivat päätyneet peliin hitaimmillaankin noin vuodessa.


title: Kidō shin seiki Gundam X

text: Gundam X on myös SD Gundamia lukuun ottamatta ainoa Gundam-sarja, jota ei ole julkaistu myös romaanimuodossa. Sarjan robotteja on myös heikosti julkaistua kalliimmissa pienoismallisarjoissa. Vastaavasti aikanaan heikosti myyneen Kidō senshi Gundam V:n robottejakin on viime aikoina julkaistu yhä enenevissä määrin, mutta Gundam Fix Figuration -sarjassa julkaistiin vain itse Gundam X, ja Kidō shin seiki Gundam X on ainoa Gundam-sarja, jonka robotteja ei ole julkaistu Master Grade -pienoismalleina.


title: Kidō shin seiki Gundam X

text: Sarjan sarjakuvaversio, joka julkaistiin Comic Bonbon-lehdessä, sen sijaan sijoittui samaisen lehden kyselyssä kärkisijoille.


title: Kidō shin seiki Gundam X

text: Sarja julkaistiin vuoden 2005 tammikuussa DVD:llä boksina ja yksittäisinä levyinä. DVD:iden myyntiä edistämään julkaistiin Gundam Ace -lehdessä Kidō shin seiki Gundam X – Under the Moonlight -sarjakuva, joka kertoo tapahtumista yhdeksän vuotta tv-sarjan päättymisen jälkeen.Alkutunnusanimaatiossa oli Kidō senshi V Gundamista lähtien käytetty Tv Asahin kohdalla tavallista tekstiä eikä kanavan logoa. Gundam X:n loppupuoliskolla siirryttiin kuitenkin käyttämään Asahin marraskuussa 1996 käyttöönottamaa verkkologoa.Joka jakson nimi on peräisin jonkun kyseisessä jaksossa esiintyvän hahmon repliikeistä. Listassa on mainittu myös tämän hahmon nimi joka jakson kohdalla. Joka jakson käsikirjoitti Hiroyuki Kawasaki, joten tätä ei erikseen taulukossa mainita. Lähetyspäivämäärä on päivä jolloin jakso näytettiin ensimmäistä kertaa Tv Asahilla.


title: Kidō shin seiki Gundam X

text:
Perjantaisin 17.00–17.30
Eri viikonpäivänä/kellonaikana


title: (15789) 1993 SC

text: (15789) 1993 SC on Neptunusta kauempana Aurinkoa kiertävä pikkuplaneetta eli transneptuninen kohde. Se kiertää Kuiperin vyöhykkeellä ja kuuluu plutinoihin. Kohteen löysivät I. P. Williams, A. Fitzsimmons ja D. O'Ceallaigh vuonna 1993. 1993 SC:n läpimitta on noin 328 kilometriä ja albedo noin 0,022. Koska 1993 SC:n radan inklinaatio on vain noin 5,15 astetta, niin se sijaitsee 1993 SB:n tapaan paljon lähempänä ekliptikaa kuin monet suuremmat plutinot kuten 28978 Ixion, 90482 Orcus tai 134340 Pluto.


title: Niklas Strömstedt

text: Bo Anders Niklas Strömstedt (s. 25. heinäkuuta 1958 Lund) on ruotsalainen poplaulaja ja lauluntekijä.


title: Niklas Strömstedt

text: Niklaksen isä, Bo Strömstedt, oli toimittaja ja professori. Hänen äitinsä, Margareta Strömstedt, oli kääntäjä. Strömstedt oli naimisissa Efva Attlingin kanssa ja heillä on kaksi poikaa, Adam ja Simon. Sittemmin hän on elänyt Agneta Sjödin ja tämän tyttären, Majan, kanssa. Hänellä on ollut myös tyttöystävä nimeltä Kattis Ahlström. Nykyään hän asuu Jenny Östergren kanssa.


title: Niklas Strömstedt

text: Strömstedt soitti kosketinsoittimella Ulf Lundellin levytykset ja kiertueet 70-luvun lopusta 80-luvun loppuun. Hänen tunnetuin hittinsä on "Om". Menestysalbumi "Halvvägs till framtiden" julkaistiin vuonna 1992. Niklas aloitti uransa studiomuusikkona. Strömstedt kirjoitti ja sävelsi "I morgon är en annan dag" Melodifestivaleille 1992 ja voitti. Laulun lauloi Christer Björkman. Malmön euroviisuissa sijoitus oli 23 kilpailijan joukossa toiseksi viimeinen, taakse sijoittui ainoastaan Suomen Pave Maijanen kappaleella "Yamma Yamma".


title: Greatest Hits... So Far!!!

text: Greatest Hits... So Far!!! on yhdysvaltalaisen pop rock -laulaja Pinkin kokoelma-albumi, joka julkaistiin 12. marraskuuta 2010. Kokoelma sisältää Pinkin suurimpia hittejä ja uusia kappaleita. Lokakuussa 2010 julkaistiin levyn ensimmäinen single nimeltään "Raise Your Glass". Toinen single on "Fuckin' Perfect". Kokoelmasta on saatavilla myös deluxe-versio, jonka mukana on kaikki musiikkivideot sisältävä dvd.


title: Greatest Hits... So Far!!!

text: Albumi nousi Suomen virallisen listan sijalle 16.


title: Ariki

text: Ariki, ‘ariki, aliki, ali‘i, ari'i tai ‘eiki on polynesialainen periytyvä päällikön tai aatelisen arvonimi.


title: Ariki

text: Polynesialaisten saarten kulttuureissa ariki johti yhteiskuntaa. Arikien oikeudet, tehtävät ja johtajuuden velvollisuudet vaihtelivat saarelta saarelle. Päällikön nimitys vaihtelee halki Polynesian, mutta ariki on kuitenkin kantapolynesialainen termi, josta muut ilmaisut ovat kehittyneet. Polynesialaisissa kulttuureissa oli arikeja jo varhain, ja tapa levisi myöhemmin uudisasukkaiden myötä uusille saarille.


title: London Missionary Society

text: London Missionary Society (LMS) on vuonna 1795 Englannissa perustettu sitoutumaton lähetysjärjestö. Sen perustivat anglikaaniset ja nonkonformistit. Se lähetti lähetystyöntekijöitä mm. Tyynenmeren saarille ja Afrikkaan, ja se kuuluu nykyään Council for World Mission -järjestöön.


title: London Missionary Society

text: Järjestö perustettiin monien kirkkokuntien yhteistyöllä vuonna 1796 nimellä "Missionary Society". Vuonna 1818 se sai uudeksi nimekseen "London Missionary Society". Järjestön ensimmäinen kohde oli Tahiti, jonne se lähetti lähettejä vuonna 1796. Työ ulottui pian myös Pohjois-Amerikkaan ja Etelä-Afrikkaan. Lisäksi varhaisia kohteita löytyi myös itäisestä ja läntisestä Euroopasta. LMS:n merkittävimpiä kohteita 1800-luvulla olivat kuitenkin Kiina, Kaakkois-Aasia, Tyynimeri, Madagaskar, Keski- ja Etelä-Afrikka, Australia ja Karibia.


title: London Missionary Society

text: Kuuluisimpia varhaisia lähettejä oli John Williams. Hänet jätettiin Rarotongalle, missä hän rakensi paikallisista aineista ja paikallisten avulla 15 viikossa 18 metriä pitkän ja 5,5 metriä leveän aluksen. Myöhemmin samanlaisia lähetysaluksia alettiin kutsua Williamsin nimellä. Muita LMS:n lähetyssaarnajia olivat mm. Robert Morrison ja David Livingstone. Parhaimmillaan LMS:n lähettejä oli ympäri maailmaa 250. Vuosien 1895–1945 aikana järjestö lähetti noin 800 työntekijää.


title: London Missionary Society

text: Vuonna 1966 LMS ja Commonwealth Missionary Society yhdistyivät ja muodostivat Congregational Council for World Missionin, josta tuli vuonna 1977 Council for World Mission.


title: 5145 Pholus

text: 5145 Pholus on kentaureihin kuuluva Pikkuplaneetta, joka kiertää Aurinkoa aurinkokunnan ulko-osissa. Pholuksen löysi Spacewatch vuonna 1992. Kohde oli vasta toinen löydetty kentauri (vain Chiron oli löydetty aikaisemmin). Pholus sai nimensä kreikkalaisen mytologian Folos-kentaurin mukaan. Ennen nimeämistään kohde tunnettiin tunnuksella 1992 AD. Pholus on väriltään hyvin punertava. Kappaleen läpimitta on noin 190 kilometriä ja pyörähdysaika 9,98 tuntia.


title: Danae (täsmennyssivu)

text: Danae tarkoittaa muun muassa seuraavia:


title: Daring

text: Daring tarkoittaa seuraavia asioita:


title: 10199 Chariklo

text: 10199 Chariklo on kentaureihin kuuluva pikkuplaneetta, joka kiertää Aurinkoa aurinkokunnan ulko-osissa. Chariklon löysi Spacewatch-ohjelma vuonna 1997. Pikkuplaneetta sai nimensä kreikkalaisen mytologian Khariklon mukaan, joka oli joko nymfi tai naispuolinen kentauri. Ennen nimeämistään Chariklo tunnettiin tunnuksella 1997 CU. Chariklo on suurin tunnettu kentauri, sillä sen läpimitta on noin 248 ± 18 kilometriä. Tosin eräs hävinnyt kentauri on todennäköisesti samaa kokoluokkaa.


title: 10199 Chariklo

text: Kentauri Charikloa ympäröi kaksi vuonna 2013 löydettyä rengasta, joiden havaitseminen oli tähtitieteilijöille yllätys. Chariklon renkaat ovat ensimmäinen löydetty rengasjärjestelmä näin pienen kappaleen ympärillä. Aikaisemmin rengasjärjestelmät tunnettiin vain Aurinkokunnan jättiläismäisiltä kaasuplaneetoilta (Jupiter, Saturnus, Uranus ja Neptunus).


title: 10199 Chariklo

text: Renkaat koostuvat todennäköisesti osittain vesijäästä, ja ne ovat leveydeltään 7 ja 3 km. Niiden etäisyydet Chariklosta ovat 391 ja 405 km. Renkaita saattavat pitää kasassa noin kilometrin kokoiset vielä löytämättömät kuut.


title: Grinzane Cavour

text: Grinzane Cavour on pieni kaupunki Cuneon maakunnassa Italian Piemontessa.


title: Grinzane Cavour

text: Kaupunki on tunnettu kreivi Cavourin, yhden Italian yhdistymisen sankarin kotilinnasta. Linna toimii nykyään myös museona.


title: Grinzane Cavour

text: Osa kunnasta kuuluu barolo-viinin tuotantoalueeseen.


title: Pollenzon linna

text: Pollenzon linna ("Castello di Pollenzo") sijaitsee Bran kunnassa, Italian Piemontessa. Linna kuuluu Savoijin kuninkaallisen suvun asuinrakennuksiin


title: Pollenzon linna

text: Linnan alue katedraaleineen on upea arkkitehtoninen kokonaisuus. Nykyään alueella sijaitsee Pollenzon gastronominen yliopisto kampuksineen. Yliopiston yhteydessä sijaitsee myös maailman ainoa viinipankki, osuuskuntapohjainen "Banca del Vino". Pankin kellareihin "talletetaan" kypsymään noin 300 valikoidun italialaisen tuottajan viinejä. Viinipankissa järjestetään vierailuja ja maistiaisia. Pankin elinikäiseksi jäseneksi voi hakemuksesta päästä 250 euron jäsenmaksua vastaan.


title: Patty Hill

text: Patty Smith Hill (27. maaliskuuta 1868 Anchorage, Kentucky, Yhdysvallat – 25. toukokuuta 1946 New York, New York) oli yhdysvaltalainen pedagogi. Maailmanlaajuisesti hänet tunnettaneen parhaiten laulun "Paljon onnea vaan" alkuperäisversion toisena tekijänä, yhdessä sisarensa Mildred J. Hillin kanssa.


title: Patty Hill

text: Patty Smith Hill syntyi William Wallacen ja Martha Jane Smith Hillin opettajaperheeseen Kentuckyn Anchoragessa. Hänen isänsä johti Anchoragen "Female Seminary" -koulua vuoteen 1874 saakka, minkä jälkeen perhe muutti Fultoniin, Missouriin. Isän kuoltua 1878 perhe muutti Louisvilleen, jossa Patty kävi ensin julkista koulua. Hän meni Louisvillen "Collegiate Institute" -oppilaitokseen vuonna 1882, joka oli tunnettu uusien oppimisteorioiden soveltamisesta. Koulunkäynnistä innostuneena Patty päätti itsekin alkaa opettajaksi. Patty Hill valmistui lastentarhanopettajaksi 1887 Louisvillen ensimmäisestä, Steve Holcomben vuonna 1886 perustamasta alan oppilaitoksesta.


title: Patty Hill

text: Hill alkoi jo varhain soveltaa ajatusta, jonka mukaan lapset tuli kasvattaa luovuutta ja avoimuutta stimuloivassa ympäristössä. Hänen mukaansa kasvatusohjelmat tuli soveltaa lapsen tarpeisiin, eikä päinvastoin. Hän käytti paljon musiikkia, runoja, näytelmiä sekä tarinoita kasvatusmetodeinaan.


title: Patty Hill

text: Vaikka Hilliä arvosteltiinkin kovasti aikanaan, hänen metodinsa herättivät maailmanlaajuista kiinnostusta. Esimerkiksi John Dewey ja G. Stanley Hall matkustivat Louisvilleen tutustumaan Hillin varhaiskasvatusmetodeihin. Vuonna 1900 Hill esitelmöi Louisvillen "Education Associationille" aiheesta koulutus näytelmän keinoin. Samana vuonna jo yhdeksän Louisvillen julkista koulua tarjosi myös lastentarhaopetusta.


title: Patty Hill

text: Hill siirtyi opiskelemaan Columbian yliopistoon 1905, missä hän työskenteli muun muassa "Speyer School Experimental Playroomin" parissa. Myöhemmin sitä alettiin kutsua Horace Mannin lastentarhaksi. Hillille myönnettiin kunniatohtorin arvonimi 1929 muun muassa elämäntyöstään "Kindergarten Association" -järjestössä.


title: Patty Hill

text: Patty Hill teki maailmankuuluksi levinneen onnittelulaulun "Paljon onnea vaan" yhdessä sisarensa Mildredin kanssa vuonna 1893, alun perin nimellä "Good Morning to You". Patty Hill teki laulun alkuperäisversion sanat sisarensa sävelmään.


title: Patty Hill

text: Patty Hill valittiin postuumisti "Songwriters Hall of Fameen" yhdessä sisarensa Mildredin kanssa vuonna 1996.


title: 3,7 cm Pak

text: 3,7 cm Pak eli 3,7 cm Panzerabwehrkanone oli saksalainen kevyt panssarintorjuntakanuuna, kaliiperiltaan 37 mm.


title: 3,7 cm Pak

text: Tykin suunnittelu aloitettiin vuonna 1925 ja ensimmäiset aseet luovutettiin Saksan Reichswehrille 1929. 3,7 cm Pak-tykkejä oli suurimmillaan käytössä 13 131 kappaletta vuoden 1940 toukokuussa; tämän jälkeen määrä kääntyi laskuun. Tykkimallin valmistus lopetettiin alkuvuonna 1942, jolloin se ei enää ollut ajanmukainen panssarintorjunta-ase. Tykistä oli olemassa myös panssarivaunukanuunana käytetetty sähköisellä laukaisujärjestelmällä varustettu versio, 3,7 cm Kampfwagenkanone (3,7 cm KwK), jota käytettiin Pz III Ausf. A, D ja F-panssarivaunujen pääaseena.


title: 3,7 cm Pak

text: Tykissä oli 45 kaliiperin pituinen putki, jonka lukkolaite oli puoliautomaattisesti toimiva, sivusuunnassa liikkuva kiilalukko. Lavetti oli putkihaaralavetti. Vuoteen 1934 asti tykissä oli puupuolapyörät, jolloin niihin vaihdettiin teräsvanteiset ja jousitetut moottorivetoon soveltuvat kumipyörät. Ampumatarvikkeita oli neljää päätyyppiä: panssarikranaatti, sirpalekranaatti, kiinteillä ohjausosilla varustettu alikaliiperiammus ja putken päästä erikoispatruunalla ammuttava Stielgranate 41-ylikaliiperiontelokranaatti.


title: 3,7 cm Pak

text: 3,7 cm Pak oli Suomen Puolustusvoimien käytössä vuodesta 1940 alkaen. Suomessa tykistä käytettiin kahta eri nimikettä: 37 PstK/37 ja 37 PstK/40. Kaksi nimikettä oli käytössä siksi, että Suomessa eroteltiin näin putken valmistustekniikan osalta eroavat tykit toisistaan; Saksassa tällainen erottelu ei ollut käytössä.


title: Carl Johan Fahlcranz

text: Carl Johan Fahlcrantz (1774–1861) oli ruotsalainen taidemaalari ja Ruotsin ensimmäisiä maisemamaalareita. Hänen romanttiset maisemansa kuvasivat vuoristo- ja metsämaisemia, joiden taustalla oli usein kaupunki tai linna, joka peittyi usvaan.


title: Carl Johan Fahlcranz

text: Fahlcrantz opiskeli maalausta Tukholmassa muun muassa teatterin lavastemaalareiden johdolla. Hän sai vaikutteita Elias Martinin maisemamaalauksista. Fahlcrantz ei juuri matkustanut Ruotsin ulkopuolelle, ainoastaan Norjaan 1827 ja Tanskaan 1829. Hänestä tuli Ruotsin taideakatemian professori 1815.


title: Carl Johan Fahlcranz

text: Fahlcrantzin maalauksia on Göteborgin taidemuseon ja Ruotsin kansallismuseon kokoelmissa.


title: Mildred J. Hill

text: Mildred Jane Hill (27. kesäkuuta 1859 Louisville, Kentucky, Yhdysvallat – 5. kesäkuuta 1916 Chicago, Illinois) oli yhdysvaltalainen muusikko, konserttipianisti, urkuri, säveltäjä ja lastentarhanopettaja. Hänet tunnetaan maailmanlaajuisesti onnittelulaulun "Paljon onnea vaan" säveltäjänä.


title: Mildred J. Hill

text: Mildred Hill aloitti sisarensa tavoin lastentarhan- ja pyhäkoulujen opettajana, mutta ryhtyi myöhemmin muusikoksi. Hän tuli tunnetuksi etenkin negrospirituaalien esittäjänä.


title: Mildred J. Hill

text: Hill sävelsi laulun "Good Morning to All", joka nykyään tunnetaan sanoilla "Happy Birthday to You", vuonna 1893 ollessaan opettamassa sisarensa johtamassa "Louisville Experimental Kindergarten Schoolissa". Hänen sisarensa Patty Hill teki lauluun ensimmäiset sanat.


title: Mildred J. Hill

text: Mildred J. Hill valittiin postuumisti "Songwriters Hall of Fameen" yhdessä sisarensa kanssa vuonna 1996.


title: Umm al-Qaiwain

text: Umm al-Qaiwain (, "umm al-quwwayn") on yksi seitsemästä emiraatista, jotka muodostavat Yhdistyneet arabiemiirikunnat. Emiraattia on hallinnut šeikki Rašid ibn Ahmad al-Mu’alla vuodesta 1981. Emiraatissa asui 68 000 ihmistä vuoden 2005 väestönlaskennan mukaan.


title: Ra’s al-Khaima

text: Ra’s al-Khaima (, "rās al-Khaymah") on yksi seitsemästä emiraatista, jotka muodostavat Yhdistyneet arabiemiirikunnat. Emiraatissa asui 205 000 ihmistä vuoden 2005 väestönlaskennan mukaan.


title: Ra’s al-Khaima

text: Emiraattia hallitsi šeikki Saqr ibn Muhammad al-Qasimi vuodesta 1948, jolloin hän kaappasi vallan sedältään šeikki Sultan Bin Salim al-Qassimilta, vuoteen 2010. Hänen neljäs poikansa Saud bin Saqr al Qasimi seurasi häntä.


title: Fuijaira

text: Fuijaira (, "al-fuǧayrah") on yksi seitsemästä emiraatista, jotka muodostavat Yhdistyneet arabiemiirikunnat. Emiraattia on hallinnut šeikki Hamad ibn Muhammad al-Šarqi vuodesta 1974. Emiraatissa asui 127 000 ihmistä vuoden 2005 väestönlaskennan mukaan.


title: Omar Gonzalez

text: Omar Gonzalez (s. 11. lokakuuta 1988 Dallas, Texas, Yhdysvallat) on yhdysvaltalainen jalkapalloilija. Hän on seuratasolla edustanut muun muassa useiden vuosien ajan Major League Soccerssa pelaavaa Los Angeles Galaxya.


title: Omar Gonzalez

text: Gonzalez on pelannut Yhdysvaltain maajoukkueessa 47 maaottelua ja tehnyt niissä kolme maalia vuodesta 2010 alkaen.


title: Sandspit

text: Sandspit on 435 (2001) asukkaan paikallishallinnoton alue Brittiläisessä Kolumbiassa, Kanadassa. Se sijaitsee Moresbynsaaren koilliskulmassa, Hecatensalmen rannalla. Sandspit on saaren ainoa asutusalue, ja sen tärkein työllistäjä on pitkään ollut metsätalous. Turismi on ollut 1900-luvun lopulla kasvussa, ja siitä on muotoutumassa toinen tärkeä tulonlähde alueen asukkaille.


title: Sandspit

text: Saarella sijaitsee myös Kuningatar Charlotten saarten tärkein lentoasema, joka toimii porttina lähialueille sekä saaren eteläosasta alkunsa saavalle Gwaii Haanasin kansallispuistolle.


title: Sandspit

text: Haida-intinaait asuivat alueella tuhansia vuosia ennen eurooppalaisten saapumista alueelle. 1700-luvun loppupuolella useat eurooppalaiset tutkimusmatkailijat vierailivat alueella. Brittiläinen kapteeni George Dixon nimesi useita alueen saaria ja vesialueita vieraillessaan siellä vuonna 1787.


title: Sandspit

text: Sandspit sijaitsee lauhkealla meri-ilmastovyöhykkeellä (Köppenin ilmastoluokitus Cfb).


title: Tony Lochhead

text: Tony James Lochhead (s. 12. tammikuuta 1982 Tauranga, Uusi-Seelanti) on uusiseelantilainen jalkapalloilija, pelipaikaltaan puolustaja. Lochhead edustaa Wellington Phoenixia, joka pelaa Australian pääsarjassa.


title: Tottisalmen perillinen

text: Tottisalmen perillinen on Anni Swanin kirjoittama nuortenkirja, joka oli suunnattu alkujaan lähinnä pojille. Teos ilmestyi 1914 WSOY:n kustantamana.


title: Tottisalmen perillinen

text: "Tottisalmen perillinen" on Swanin ensimmäinen nuortenkirja. Perusasetelmana teoksessa on köyhän ja rikkaan, toisaalta hyvän ja pahan välinen vastakkaisuus. Samat säätyerojen luomat vastakohtaisuudet, joutuminen yhteiskunnallisesti ylempään tai alempaan ympäristöön ja ulkopuolisena syrjityksi, ovat ominaisia Swanin myöhemmillekin teoksille. Tottisalmen perillisen maisteri Tickleniuksen esikuva on Swanien naapuri, maisteri Cederhvarf, joka lainasi Annille kirjoja.


title: Tottisalmen perillinen

text: Orvo Saarikivi on ohjannut teoksesta elokuvan "Tottisalmen perillinen" (1940).


title: Virginia Valli

text: Virginia Valli (oik. Virginia McSweeney ) oli yhdysvaltalainen elokuvanäyttelijä. Hän oli 1920-luvulla suosittu elokuvanäyttelijä. Hän lopetti elokuvauransa 1931 vaikka onnistuikin hyvin äänielokuvissa. Vallin tunnetuimpia elokuvia ovat "Kiusausten saari" (1924), "The Shock" (1923) ja Alfred Hitchcockin esikoisohjaus "The Pleasure Garden".


title: Virginia Valli

text: Vallilla on tähti Hollywood Walk of Famella.


title: Tottisalmen perillinen (elokuva)

text: Tottisalmen perillinen on Orvo Saarikiven ohjaama vuonna 1940 valmistunut elokuva, joka perustuu Anni Swanin kirjoittamaan menestyksekkääseen lähinnä pojille suunnattuun seikkailukirjaan "Tottisalmen perillinen" (1914). Elokuvan teemana on hyvyys ja pahuus, köyhyys ja rikkaus, joita kuvaavat sen päähahmot, hyvä renki Yrjö (Raino Hämäläinen) ja paha aatelispoika Klaus (Kalevi Koski).


title: Tottisalmen perillinen (elokuva)

text: Elokuva oli vasta toinen pitkä suomalainen koko perheen näytelmäelokuva. Sen valmistuminen talvisodan aikana oli kompastelevaa. Se oli tarkoitettu vuoden 1939 jouluelokuvaksi, mutta ensi-iltaan se pääsi vasta seuraavan vuoden huhtikuussa.


title: Tottisalmen perillinen (elokuva)

text: Aikalaisarviot jäivät sodan vuoksi vähäisiksi ja hyvin maltillisiksi, kuten Kansan Lehden kriitikon arvio, jossa hän pitää tulosta ”varsin hyvänä nuorisoelokuvana” ja arvioi nuorten näyttelevän ”vapautuneesti ja harvinaisen suurella antaumuksella ja välittömyydellä”.


title: Tottisalmen perillinen (elokuva)

text: Myöhemmin televisioesitysten aikana kriitikkojen kokemus oli varsin toisenlainen. Leo Nordberg (Katso) piti vuonna 1975 elokuvaa ”muinaisjäännöksenä ajalta, jolloin musta oli mustaa ja valkoinen valkoista”. Arto Pajukallion mukaan elokuvasta tuli luokkaristiriitoja käsittelevä jäykkä ja kärjistynyt melodraama., jossa katsojan ymmärrystä aliarvioidaan niin voimakkaalla alleviivauksella, että kerrontaa voi pitää lähinnä tahattoman koomisena. Kriitikko pohtiikin jaksaako nykypäivän katsoja seurata ”kiusaannuttavaa – – kasvukuvausta”.


title: Hold Your Head Up

text: Hold Your Head Up on alun perin brittiläisen Argent-yhtyeen vuonna 1971 julkaisema kappale. Se nousi yhtyeen kotimaassa singlelistan viidennelle sijalle vuonna 1972. Myös Yhdysvalloissa se ylsi viidenneksi ollen samalla yhtyeen ainoa Billboard-listalle yltänyt kappale.


title: Hold Your Head Up

text: Vuonna 1989 Uriah Heep -yhtye julkaisi kappaleesta cover-version "Raging Silence" -albumin aloituskappaleena ja singlenä.


title: Puoliliukuva runko

text: Puoliliukuva runko eli puoliplaanari on veneen runkotyyppi, joka on tarkoitettu uppoamanopeutta suuremmille nopeuksille olematta kuitenkaan tyypiltään varsinaisesti liukuva eli plaanaava. Käyttökelpoinen maksiminopeus on riippuvainen rungon pituudesta mutta jää yleensä selvästi alle 20 solmun. Varsinaisissa liukunopeuksissa on puoliliukuvan ominaisuudet yleenä huonot ja vene nousee liian pintaan muuttuen epävakaaksi.


title: Puoliliukuva runko

text: Runkotyypin etuihin kuuluu olematon tai lähes olematon liukukynnys, mistä johtuen nopeus on valittavissa vapaasti kulloistenkin olosuhteiden mukaan. Puoliliukuva runko toimii liukuvaa runkotyyppiä paremmin myös hitailla uppoamanopeuksilla kuljettaessa. Puoliliukuvalla rungolla saavutetaan usein maltillinen polttoaineen kulutus, säilyttäen silti kohtuullinen kulkunopeus. Haittapuolena runkotyypillä on taipumus rullaamiseen (allokon aiheuttamaan heiluriliikkeeseen), myös polttoainetalous on kiistanalainen kysymys, sillä hyvin suunniteltu liukuva runko voi päästä samaan polttoaineen kulutukseen meripeninkulmaa kohden, johtuen suuremmasta nopeudesta, vaikkakin tuntikulutus olisi selkeästi suurempi.


title: Puoliliukuva runko

text: Perinteisen puoliliukuvan rungon keulaosa ei ole kantava vaan kulkee veden sisällä nousematta pintaan ja ainoastaan rungon peräosa on muotoiltu kantavaksi ja näin vähennetty rungon taipumusta vetää vettä perässään, millä keinoin käyttökelpoista nopeusaluetta on laajennettu.


title: Softa

text: Softa (turk.) oli islamilaisen jumaluusopillisen seminaarin oppilas sulttaanien hallitsemassa Turkissa. Osmanien sulttaanivaltakunnassa, joka hajosi 1922, softat järjestivät mielenosoituksia, joilla pystyttiin usein vaikuttamaan valtiollisiin päätöksiin. Softat edustivat vanhoillista islamia. Turkin ja Venäjän välisen sodan aikana 1877–1878 softilla oli merkittävä poliittinen asema, koska he kiihottivat ihmisiä kansallisella fanatismillaan.


title: Carmelita Geraghty

text: Carmelita Geraghty () oli yhdysvaltalainen elokuvanäyttelijä. Hänen tunnetuimpia elokuviaan ovat Alfred Hitchcockin esikoisohjaus "The Pleasure Garden" (1925) ja "Tytöistä parhain" (1927). Vetäydyttyään elokuvista Geraghty ryhtyi taidemaalariksi.


title: Carmelita Geraghty

text: Geraghtyn isä Tom Geraghty ja veljet Maurice Geraghty ja Gerald Geraghty olivat elokuvakäsikirjoittajia.


title: Westerlund

text: Westerlund tai Vesterlund on muun muassa seuraavien henkilöiden sukunimi:


title: Yön elonkorjuu

text: Yön elonkorjuu on rap-artisti Edorfin 23. helmikuuta 2011 julkaistu ensimmäinen studioalbumi. Se julkaistiin Joku Roti Recordsin kautta. Albumilta on julkaistu yksi näytekappale "Jälkiä olemassaolosta". Levyn on miksannut Ilari Autio ja masteroinut Jussi Suonikko. Kappaleesta "Painajainen tulesta" julkaistiin musiikkivideo helmikuussa 2011.


title: Yön elonkorjuu

text: Albumi debytoi Suomen virallisen listan sijalla 33.


title: Miles Mander

text: Miles Mander (oik. Lionel Mander ) oli brittiläinen elokuvanäyttelijä, -ohjaaja ja -käsikirjoittaja.


title: Miles Mander

text: Mander muistetaan parhaiten Alfred Hitchcockin elokuvista "The Pleasure Garden" (1925) ja "Epäiltynä murhasta" (1930) sekä kolmesta muskettisoturielokuvasta: "Kolme muskettisoturia" (1935, Ludvig XIII), "Kolme väärää muskettisoturia" (1939, Kardinaali Richelieu) ja "Rautanaamio" (1939, Aramis).


title: Iso-Heikkilä (täsmennyssivu)

text: Iso-Heikkilä voi viitata seuraaviin:


title: Lovimittarit

text: Lovimittarit ("Ennominae") on mittareiden laajin alaheimo. Maailmanlaajuisesti siihen on laskettu kuuluvan jopa 9 700 lajia noin 1 100 suvussa. Suomessa tavataan 79 lovimittareihin kuuluvaa lajia. Alaheimon monofyleettisyys on kuitenkin kyseenalaistettu.


title: Brittiläinen 7. panssaridivisioona

text: 7. panssaridivisioona oli Yhdistyneen kuningaskunnan panssaridivisioona, joka taisteli toisessa maailmansodassa ja sen jälkeen 1950-luvulla tapahtuneeseen prikaatiksi supistamiseensa saakka. Divisioonan lempinimenä oli Desert Rats.


title: Brittiläinen 7. panssaridivisioona

text: Münchenin kriisin jälkeen yhtymän muodostaneet joukot siirrettiin Lähi-itään vahvistamaan Egyptiin sijoitettuja joukkoja. Liikkuva osasto perustettiin rannikolla lähes 200 kilometriä Aleksandriasta länteen Kairon ratsuväkiprikaatista, johon kuului tuolloin kolme panssaroitua rykmenttiä (7., 8. ja 11. Husaarirykmentti) sekä 1. Kuninkaallinen tankkirykmentti (), joiden tukena oli 3. hevosvetoinen tykistörykmentti sekä pioneeri- ja lääkintäkomppaniat.


title: Brittiläinen 7. panssaridivisioona

text: Yhtymä organisoitiin ratsuväkiprikaatiksi eli husaarirykmentit varustettiin kevein panssarivaunuin, 15 cwt Ford -kuorma-autoin sekä panssariautoin, panssariosasto keskiraskain ja kevein panssarivaunuin ja tukiosasto 3,7 tuuman vuoristotykein sekä telavetäjillä. Yhtymään liitettiin Burmasta saapunut King's Royal Rifle Corpsin I pataljoona, joka liitettiin tukiosastoon motorisoituna pataljoonana, ja divisioonankomentajaksi määrättiin kenraalimajuri Percy Hobart. Syyskuussa 1939 tykistö varustettiin 25 naulan haupitsein ja 37 millimetrin ilmatorjuntatykein ja kuukautta myöhemmin divisioona vastaanotti ensimmäiset cruiser-panssarivaunut.


title: Brittiläinen 7. panssaridivisioona

text: Joulukuussa kenraalimajuri Michael O'Moore Creagh vastaanotti divisioonankomentajan tehtävät Hobartilta, joka oli menettänyt esimiestensä luottamuksen. Yhtymän kalustona piti olla 220 panssarivaunua, mutta toisen maailmansodan alkaessa sillä oli ainoastaan 65. Divisioona nimettiin 16. helmikuuta 1940 panssaridivisioonaksi, jolloin siitä tuli 7. panssaridivisioona ja sen aavikkorotta tunnus vahvistettiin samoihin aikoihin.


title: Brittiläinen 7. panssaridivisioona

text: Italian julistettua 10. kesäkuuta sodan Läntisen aavikon joukot olivat määrällisesti alakynnessä. Sodan alkuvaiheessa brittijoukot ottivat 250 000 sotavankia. Tammikuussa 1941 Italian joukkojen vetäytyessä 7. panssaridivisioona koukkasi Beda Fommiin katkaistakseen vetäytyjien pakotien austarialaisten jatkaessa takaa-ajoa. Operaatio johti Italian 10. armeijan tuhoutumiseen. Taisteluiden hiljentyessä divisioona vedettiin lepoon ja täydennettäväksi Kairoon.


title: Brittiläinen 7. panssaridivisioona

text: Saksa lähetti Pohjois-Afrikkaan Erwin Rommelin johtaman osaston, josta muodostui Saksan Afrikan armeijakunta, Afrikan armeija ja lopulta armeijaryhmä. Rommelin aloitettua hyökkäyksensä liittoutuneet vetäytyivät aina Egyptiin, jolloin läntisimmäksi tukikohdaksi jäi saarrettu Tobruk. Saarroksissa olleiden joukkojen vapauttamiseksi toteutettiin operaatio Battleaxe, jossa divisioona oli jaettu kahteen taisteluosastoon. Operaatio kuitenkin epäonnistui ja divisioona vetäytyi lähtöasemiin kolmen päivän taisteluiden jälkeen. 18. marraskuuta divisioona hyökkäsi keskitettynä operaatio Crusaderissa. Divisioonan komentaja Norrie käski suurten tappioiden vuoksi joukkojen pysähtyä täydennettäviksi, jolloin Rommel aloitti vastahyökkäyksen työntäen liittoutuneet takaisin.


title: Brittiläinen 7. panssaridivisioona

text: Divisioona osallistui lähes kaikkiin aavikolla käytyihin taisteluihin mukaan lukien Alameinin taistelut ja niistä alkaneen etenemisen kohti Tunisiaa ja Pohjois-Afrikan taisteluiden päättymistä akselivaltain joukkojen antautuessa.


title: Brittiläinen 7. panssaridivisioona

text: Divisioona ei kuulunut Sisilian maihinnousujoukkoihin, mutta se osallistui Italian taisteluihin noustuaan maihin Salernossa 15. syyskuuta 1943. Se osallistui Saksan vastahyökkäyksen torjuntaan, minkä jälkeen divisioona liitettiin Yhdysvaltain 5. armeijaan liitettyyn brittiläiseen X armeijakuntaan. 46. (North Midland) divisioonan tukemana divisioona valtasi Napolin. Aavikolla taistelemaan tottuneet Aavikkorotat joutuivat opettelemaan taistelemisen Italian kapealla tieverkolla. Divisioona ylitti Volturnon ponttoonisiltaa pitkin jatkaen etenemistä kohti pohjoista.


title: Brittiläinen 7. panssaridivisioona

text: Divisioona laivattiin Italiasta marraskuussa 1943 ja sen viimeiset osat saapuivat Britteinsaarille 7. tammikuuta 1944. Divisioona kalustettiin uudelleen Cromwell-vaunuin ja huhti-toukokuussa se vastaanotti 36 kappaletta Sherman Vc Firefly -panssarintorjuntavaunua. Uudet vaunut mahdollistivat jokaisen joukkueen varustamisen kolmella Cromwell- ja yhdellä Firefly-vaunulla.


title: Brittiläinen 7. panssaridivisioona

text: Divisioonan 22. panssariprikaati nousi maihin Normandiassa 4. kesäkuuta ja loppuosa Gold Beachille 7. kesäkuuta. Alkuvaiheessa se osallistui Caenin taistelun operaatio Perchiin ja Goodwoodiin, joissa se kärsi suuria tappioita muun muassa Villers-Bocagessa. Caenin valtauksen jälkeen divisioona osallistui operaatio Springiin, jonka tehtävänä oli sitoa saksalaisjoukot ja estää niiden siirrot amerikkalaisten sektorille torjumaan operaatio Cobraa. Operaatio Bluecoatissa divisioonan piti tukea yhdysvaltain joukkojen etenemistä sitomalla saksalaisten täydennysjoukot taisteluun. Taisteluiden jälkeen divisioona osallistui etenemiseen Pariisista Reinille.


title: Brittiläinen 7. panssaridivisioona

text: Ranskan vapauttamisen jälkeen divisioona eteni Belgiaan ja Alankomaihin vapauttaen Ghentin 6. syyskuuta. Maas-linjan varmistettuaan divisioona osallistui tammikuussa 1945 operaatio Blackcockiin ja Plunderiin, jossa se ylitti Xanten ja Weselin edeten lopulta Hampuriin.


title: Brittiläinen 7. panssaridivisioona

text: Sodan jälkeen divisioona jäi Saksaan osaksi Reinille sijoitettua armeijaa () ja se oli hajautettu ympäri Nordrhein-Westfalenia esikunnan ollessa Bad Rothenfeldessä. Divisioonan komentajaksi nimettiin tammikuussa 1946 kenraalimajuri Pip Roberts. Divisioona lakkautettiin maaliskuussa 1948.


title: Brittiläinen 7. panssaridivisioona

text: Divisioona perustettiin uudelleen Berliinin ilmasillan ja kylmän sodan todella alkaessa osaksi BAORia. Se kuitenkin lakkautettiin jo 16. huhtikuuta 1958. Tällä kertaa lakkauttaminen oli kuitenkin ainoastaan nimenmuutos ensin 5. panssaridivisioonaksi ja vuotta myöhemmin 1. panssaridivisioonaksi.


title: Brittiläinen 7. panssaridivisioona

text: 1. panssaridivisioonaan liitetty 7. panssariprikaati, jonka esikunta oli Soltaussa, jatkoi yhtymän perinteitä. Prikaatin tunnuksena on punainen aavikkorotta. Prikaatin esikunta säilytti kaikki divisioonan perinne-esineet ja järjestää vuosittain Sidi Rezeghin taistelun muistopäivän 22. marraskuuta.


title: Imukärsälliset perhoset

text: Imukärsälliset perhoset (Glossata) on perhosten alalahko, johon kuuluu suurin osa tunnetuista perhosista. Alalahkon yhdistävä tunnusmerkki erotuksena muista perhosten alalahkoista, kuten leukaperhosista, ovat niiden imukärsäksi muuntuneet suuosat.


title: Imukärsälliset perhoset

text: Glossataan kuuluvilla perhosilla toukan purevat suuosat ja eräät niiden ympärysrakenteet surkastuvat kotelovaiheen aikana ja aikuisella perhosella on lihaksikas, nesteiden nauttimiseen soveltuva imukärsä, jonka se voi kiertää rullalle pään etuosaan. Joillakin ryhmillä imukärsä on sittemmin surkastunut eikä aikuinen perhonen kykene ottamaan ravintoa.


title: Imukärsälliset perhoset

text: Yhdistävänä piirteenä on myös toukan suuosien vierellä olevien kehruurauhasten sijainti


title: Imukärsälliset perhoset

text: Glossata sisältää seuraavat 28 yläheimoa:


title: Wolinin kansallispuisto

text: Wolinin kansallispuisto () on Oderjoen suulla Luoteis-Puolassa lähellä Saksan vastaista rajaa sijaitseva kansallispuisto. Puisto käsittää Wolinin saaren luoteisen osan. Puisto perustettiin vuonna 1960 ja sitä laajennettiin vuonna 1996 liittämällä siihen vesialueita. Puisto on pinta-alaltaan 10 937 hehtaaria (109,37 km), josta metsän peitossa on 4 530 hehtaaria (45,30 km). Puiston korkeus merenpinnasta vaihtelee 0–110 metrin välillä. Moreenikukkulat hallitsevat puiston maisemaa ja käsittävät noin 75 % alasta.


title: Zairenleveähuulisarvikuono

text: Zairenleveähuulisarvikuono ("Ceratotherium simum cottoni") on Afrikan keskiosissa elävä äärimmäisen uhanalainen ja melkein luonnosta hävinnyt isosarvikuonon alalaji. Zairenleveähuulisarvikuonoja tiedetään olevan jäljellä enää kaksi yksilöä, jotka ovat naaraita. Molemmat yksilöt elävät Ol Pejeta -luonnosuojelualueella Keniassa, ja niitä vartioidaan aseellisesti vuorokauden ympäri. Zairenleveähuulisarvikuonokanta on romahtanut rajusti vuodesta 1960, jolloin niitä oli vielä noin 2 000 yksilöä. Kannan on romahduttanut salametsästys.


title: Zairenleveähuulisarvikuono

text: Alalajin neljänneksi viimeinen yksilö, naaraspuolinen Nolan, kuoli marraskuussa 2015. Vuoden 2015 heinäkuussa kuolleen Nabire-naaraan munasoluja otettiin talteen ja pakastettiin, ja niillä alalajia on yritetty pelastaa.


title: Zairenleveähuulisarvikuono

text: Viimeinen uros, Sudan, kuoli maaliskuussa 2018. Se oli 45-vuotias ja jouduttiin lopettamaan korkeasta iästä johtuvien komplikaatioiden vuoksi. Jäljellä olevat naaraat ovat Sudanin jälkeläisiä: 28-vuotias Najin ja tämän jälkeläinen, 17-vuotias Fatu. Lajin pelastamispyrkimyksiä jatketaan; yhtenä vaihtoehtona on yrittää saada naaraita lisääntymään läheisen lajin kanssa. Poikanen ei olisi puhdas zairenleveähuulisarvikuono, mutta tutkijoiden mukaan se olisi parempi kuin ei mitään. Sudan, Najin ja Fatu elivät vuoteen 2009 asti tšekkiläisessä eläintarhassa, josta ne siirrettiin Keniaan. Sudan oli alun perin otettu kiinni Etelä-Sudanissa.


title: Zairenleveähuulisarvikuono

text: Laji voi elää 40–60-vuotiaaksi.


title: Sami Heinikainen

text: Sami Heinikainen (s. 1973 Mäntyharju) on suomalainen entinen pesäpalloilija, joka pelasi pitkään Superpesiksessä. Heinikainen lopetti uransa vuonna 2008 Koskenkorvan Urheilijoissa, mutta jatkoi uraansa vuonna 2010 Juha Vartiamäen loukkaannuttua. Kankaanpään Maila etsi silloin lukkaria tuuraamaan Vartiamäkeä ja Heinikainen tuli. Kankaanpään Maila nousi Superpesikseen kaudelle 2011, ja Heinikainen oli tärkeä osa joukkuetta.


title: Kevin Davies

text: Kevin Cyril Davies (s. 26. maaliskuuta 1977 Sheffield) on englantilainen jalkapalloilija. Hän on pelipaikaltaan hyökkääjä. Davies edustaa Valioliigassa pelaava Bolton Wanderersia.


title: Kevin Davies

text: Daviesin ammattilaisura alkoi 3. divisioonan Chesterfieldissä. Hänen hyvät peliesitykset kaudella 1996–1997 johtivat siirtymiseen Southamptoniin 750 000 punnan siirtosummalla. Davies pelasi Southamptonissa vakuuttavasti ja kesällä 1998 Blackburn Rovers osti hänet 7,5 miljoonalla punnalla. Hän pelasi kuitenkin heikosti ja teki vain yhden maalin kaudella 1998–1999, minkä jälkeen hän palasi takaisin Southamptoniin. Davies ei paluunsa jälkeen onnistunut myöskään Southamptonissa ja seura vapautti hänet sopimuksesta kauden 2002–2003 päätteeksi.